CELEX: 32010R0964
Language: mt
Date: 2010-10-25 00:00:00
Title: Regolament ta’ Implimentazzjoni tal-Kunsill (UE) Nru 964/2010 tal- 25 ta’ Ottubru 2010 li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjoni ta’ ċerti roti tal-aluminju għall-użu fit-triq li joriġinaw mir-Repubblika Popolari taċ-Ċina

28.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 282/1
            
         REGOLAMENTTA’ IMPLIMENTAZZJONI TAL-KUNSILL (UE) Nru 964/2010
   tal-25 ta’ Ottubru 2010
   li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjoni ta’ ċerti roti tal-aluminju għall-użu fit-triq li joriġinaw mir-Repubblika Popolari taċ-Ċina
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (‘ir-Regolament bażiku’) u b’mod partikolari l-Artikolu 9 u 14(3) tiegħu,
   Wara li kkunsidra l-proposta mressqa mill-Kummissjoni Ewropea wara li kkonsultat mal-Kumitat Konsultattiv,
   Billi:
   1.   MIŻURI PROVIŻORJI
   
   
               (1)
            
            
               Il-Kummissjoni, bir-Regolament (UE) Nru 404/2010 (2) (‘ir-Regolament proviżorju’) imponiet dazju antidumping proviżorju fuq l-importazzjoni ta’ ċerti roti tal-aluminju li joriġinaw mir-Repubblika Popolari taċ-Ċina (‘RPĊ’).
            
         
               (2)
            
            
               Il-proċedura tnediet minħabba lment imressaq fit-30 ta’ Ġunju 2009 mill-Assoċjazzjoni Ewropea tal-Manifatturi tar-Roti (EUWA) (“il-kwerelant”) f’isem il-produtturi li jirrappreżentaw il-proporzjon maġġuri, f’dan il-każ ta’ aktar minn 50 %, tal-produzzjoni totali tal-Unjoni ta’ ċerti roti tal-aluminju. L-ilment kien fih evidenza ta’ dumping tal-prodott imsemmi u ta’ dannu materjali li jirriżulta minn dan, li tqieset biżżejjed biex tiġġustifika t-tnedija ta’ proċedura.
            
         2.   IL-PROĊEDURA SUSSEGWENTI
   
   
               (3)
            
            
               Sussegwentement għall-iżvelar tal-fatti u l-kunsiderazzjonijiet essenzjali li fuqhom kien deċiż li jkunu imposti l-miżuri proviżorji (‘żvelar proviżorju’), diversi partijiet interessati għamlu sottomissjonijiet bil-miktub fejn spjegaw il-fehmiet tagħhom dwar ir-riżultati proviżorji. Il-partijiet li għamlu dan ingħataw l-opportunità li jinstemgħu.
            
         
               (4)
            
            
               Il-Kummissjoni kompliet tfittex informazzjoni li qieset meħtieġa għar-riżultati definittivi tagħha.
            
         
               (5)
            
            
               Huwa mfakkar li, kif stabbilit fil-premessa (18) tar-Regolament proviżorju, l-investigazzjoni rigward id-dumping u d-dannu kopriet il-perijodu mill-1 ta’ Lulju 2008 sat-30 ta’ Ġunju 2009(‘il-perijodu tal-investigazzjoni’ jew il- ‘PI’). L-eżami tax-xejriet rilevanti għall-evalwazzjoni tad-dannu kopra l-perijodu mill-1 ta’ Jannar 2006 sa tmiem il-PI (il-‘perijodu kkunsidrat’).
            
         
               (6)
            
            
               Il-partijiet kollha kienu infurmati bil-fatti u l-kunsiderazzjonijiet essenzjali li fuqhom kien maħsub li tkun irrakkomandata l-impożizzjoni ta’ dazju antidumping definittiv fuq l-importazzjoni ta’ ċerti roti tal-aluminju li joriġinaw mir-RPĊ u l-ġbir definittiv tal-ammonti miksuba permezz tad-dazju proviżorju. Huma ngħataw ukoll perijodu ta’ żmien li fih setgħu jagħmlu l-appelli wara dan l-iżvelar.
            
         
               (7)
            
            
               Il-kummenti bil-fomm u bil-miktub sottomessi mill-partijiet interessati kienu kkunsidrati u ġew meqjusa fejn kien propizju.
            
         2.1.   L-ambitu tal-investigazzjoni. L-inklużjoni ta’ importazzjonijiet mit-Turkija
   
   
               (8)
            
            
               Parti li tirrapreżenta l-interessi tal-produtturi li jesportaw, indikat li l-importazzjoni tal-prodott ikkonċernat mit-Turkija għandha tkun inkluża fl-ambitu tal-investigazzjoni preżenti.
            
         
               (9)
            
            
               Rigward in-nuqqas ta’ inklużjoni fl-ilment tal-importazzjonijiet li joriġinaw mit-Turkija, għandu jkun innotat li fl-istadju tat-tnedija, ma kienx hemm biżżejjed evidenza dwar id-dumping, id-dannu u r-rabta kawżali minn dan il-pajjiż biex tiġġustifika t-tnedija ta’ proċedura antidumping rigward tali importazzjonijiet.
            
         
               (10)
            
            
               Għall-kuntrarju, il-kwerelanti ssottomettew informazzjoni li l-importazzjonijiet mit-Turkija tal-prodott ikkonċernat kienu bi prezzijiet mhux ta’ dumping (ara l-verżjoni mhux kunfidenzjali tal-ilment, paġna 13, punt 5, u l-Anness 5.1.a).
            
         3.   IL-PRODOTT IKKONĊERNAT U L-PRODOTT SIMILI
   
   
               (11)
            
            
               B’segwitu għall-miżuri proviżorji, xi partijiet tennew l-argumenti tagħhom rigward id-differenzi bejn ir-roti ta’ Manifattur ta’ Tagħmir Oriġinali (‘MTO’) u r-roti aftermarket (‘AM’), u indikaw li ż-żewġ segmenti għandhom ikunu ttrattati bħala żewġ prodotti differenti. Dawk il-partijiet indikaw li r-roti MTO għandhom ikunu esklużi mill-ambitu tal-investigazzjoni preżenti għaliex ir-roti MTO u AM huma prodotti skont proċessi ta’ produzzjoni differenti, għandhom karatteristiċi tekniċi u fiżiċi differenti, kanali ta’ distribuzzjoni differenti u saħansitra użu differenti.
            
         
               (12)
            
            
               Huwa mfakkar li, kif iddikjarat fil-premessa (21) tar-Regolament proviżorju, kemm ir-roti AM kif ukoll dawk MTO jistgħu jkunu prodotti permezz tal-proċessi kollha ta’ produzzjoni, bid-dijametri u l-piżijiet kollha, bit-tipi kollha ta’ rfinar differenti. Ir-roti MTO u AM jikkondividu l-istess karatteristiċi fiżiċi u tekniċi u huma interskambjabbli.
            
         
               (13)
            
            
               Xi partijiet indikaw li l-konsumatur aħħari tar-roti MTO u AM huwa differenti: għall-MTO ikun il-manifattur tal-karozza u għall-AM ikun is-sid tal-karozza. Dn l-interpretazzjoni hija żgwidata. Għalkemm tabilħaqq ir-roti MTO jinxtraw mill-produtturi tal-karozzi, l-użu tar-roti MTO u AM huwa l-istess: huma jitwaħħlu fil-karozzi u vetturi simili. Għaldaqstant huma għandhom l-istess utent aħħari – is-sewwieq.
            
         
               (14)
            
            
               L-aktar argument komuni li tressaq kien li r-rekwiżiti għar-roti MTO huma differenti minn dawk għar-roti AM. Skont dak l-argument il-miżuri ma għandhomx ikunu imposti fuq ir-roti MTO għaliex mhumiex interskambjabbli mar-roti AM (huma jinxtraw biex jissodisfaw il-ħtiġijiet ta’ swieq tal-prodotti differenti u huma differenti fir-rigward tad-disinn, ir-rekwiżiti tal-kwalità, l-investiment, il-proċess tal-produzzjoni, il-prezzijiet u l-penetrazzjoni tal-prodott importat).
            
         
               (15)
            
            
               Argument ieħor kien li r-roti MTO huma prodotti skont l-ispeċifikazzjonijiet tal-produtturi tal-karozzi waqt li r-roti AM huma ddisinnjati u mmanifatturati skont l-ispeċifikazzjonijiet magħżula mill-manifattur tar-rota mingħajr ma jqisu r-rekwiżiti ta’ mudelli ta’ karozzi speċifiċi. Għalkemm ir-roti AM nominalment mhumiex prodotti skont l-ispeċifikazzjonijiet mogħtija mill-produtturi tal-karozzi, huma jistgħu jitwaħħlu fuq mudelli ta’ karozzi differenti. Infatti, eventwalment, huma se jitwaħħlu eżattament fuq l-istess mudelli ta’ karozzi li għalihom kienu oriġinarjament prodotti r-roti MTO. Il-fatt li l-ispeċifikazzjonijiet jiġu minn sorsi differenti ma jistax jitqies bħala prova ta’ differenzi fil-karatteristiċi fiżiċi u tekniċi.
            
         
               (16)
            
            
               Informazzjoni addizzjonali waslet mill-produtturi tal-Unjoni u l-produtturi tal-karozzi. Din ikkonfermat li l-istess proċessi ta’ produzzjoni (roti b’2-3 partijiet fonduti, flow formed, irrumblati, maħduma) jintużaw għar-roti AM u r-roti MTO. Iż-żewġ tipi huma prodotti bid-dijametri u l-piżijiet kollha. L-inserzjonijiet, l-użu ta’ ċerti tipi ta’ rfinar u trattament bis-sħana huma applikabbli bl-istess mod għar-roti MTO u r-roti AM.
            
         
               (17)
            
            
               Xi partijiet indikaw li d-differenzi tekniċi bejn ir-roti MTO u AM kienu riflessi fil-fatt li r-roti MTO jużaw aluminju primarju filwaqt li fil-produzzjoni tar-roti AM l-aluminju ta’ spiss ikun estratt mir-ruttam. Il-Kummissjoni analizzat bir-reqqa dawk il-kummenti. Barra minn hekk, waslet informazzjoni addizzjonali mingħand il-produtturi tal-karozzi u l-produtturi tal-UE. B’mod partikolari dawk il-produtturi tal-UE li jimmanifatturaw kemm ir-roti MTO kif ukoll ir-roti AM iddikjaraw li kemm l-aluminju primarju u – għalkemm b’mod aktar limitat – l-aluminju estratt mir-ruttam jintużaw fil-produzzjoni taż-żewġ tipi ta’ roti. Informazzjoni addizzjonali miġbura mill-investigazzjoni kkonfermat li l-kriterju ewlieni użat biex wieħed jiddistingwi t-tip u l-kwalità tal-aluminju użat huwa l-perċentwal ta’ silika (7 % jew 11 %). Iż-żewġ ligi jintużaw kemm għar-roti MTO kif ukoll għar-roti AM.
            
         
               (18)
            
            
               Id-differenzi fir-rekwiżiti tal-ittestjar lanqas ma jwasslu għall-konklużjoni li r-roti MTO u AM huma żewġ prodotti differenti. Għandu jkun innotat li m’hemmx sett omoġenju ta’ rekwiżiti ġenerali għar-roti tal-aluminju. L-istandards jinbidlu skont il-produttur u l-pajjiż. Fl-aħħar nett mhuwiex possibbli li tkun stabbilita linja koerenti ta’ diviżjoni bejn ir-roti AM u MTO fir-rigward tal-istandards jew ir-rekwiżiti. Skont l-informazzjoni fil-fajls, kemm ir-roti MTO kif ukoll dawk AM huma suġġetti għal diversi testijiet (testijiet bir-raġġi x, testijiet kimiċi, test tan-nixxijiet, testijiet tal-istress, testijiet ta’ kontra l-korrużjoni, testijiet tal-ibbilanċjar tar-roti, testijiet tar-reżistenza radjali, testijiet tat-tgħawwiġ, testijiet tal-isprej bil-melħ, testijiet CASS (test b’Copper-Accelerated Acetic Salt Spray). Barra min hekk, jidher li differenzi fl-ittestjar flimkien ma’ differenzi fl-istandards huma indikazzjoni ta’ linja ta’ diviżjoni bejn Stati Membri differenti aktar milli bejn ir-roti MTO u AM bħala prodotti differenti.
            
         
               (19)
            
            
               Skont l-informazzjoni fil-fajls, ir-rekwiżiti tal-kwalità imposti mill-industrija tal-karozzi jwasslu għal prodott standardizzat ħafna li huwa faċilment interskambjabbli bejn il-produtturi kollha madwar id-dinja. Fis-segment tal-AM, ir-rekwiżiti tal-kwalità jistgħu jkunu stabbiliti wkoll mill-klijenti u dawk ir-roti jridu jissodisfaw ukoll rekwiżiti internazzjonali u nazzjonali. Għaldaqstant, rekwiżiti u speċifikazzjonijiet aktar stretti jistgħu japplikaw għal ċerti roti fiż-żewġ segmenti, li jfisser li xi roti AM jistgħu jikkonformaw ma’ standards aktar stretti mir-mir-roti MTO.
            
         
               (20)
            
            
               Il-fatt li roti AM ġeneralment mhumiex installati f’karozzi ġodda u l-produtturi tal-karozzi jużaw roti magħmula minn manifatturi magħżula taħt l-isem tad-ditta tagħhom hija deċiżjoni ta’ xiri li ma għandha l-ebda influwenza fuq il-konklużjoni dwar l-interskambjabbiltà tar-roti MTO u AM. Fiżikament, rota AM, jiġifieri rota li għandha l-isem tal-kumpanija ta’ manifattur tar-roti, tista’ tkun installata f’karozza ġdida.
            
         
               (21)
            
            
               Dawn il-konklużjonijiet huma kkonfermati mill-fatt li l-produtturi tal-karozzi jixtru u jbiegħu ukoll ir-roti aftermarket. Uħud minn dawn jinbiegħu taħt l-isem tal-kumpanija tal-produttur tal-karozzi (Fornitur ta’ Tagħmir Oriġinali, FTO), uħud taħt l-isem tal-kumpanija tal-manifattur tar-roti.
            
         
               (22)
            
            
               Ħafna kummenti kienu jikkonċernaw ir-rekwiżiti imposti mill-manifatturi tal-karozzi fuq il-fornituri tar-roti (pereżempju evidenza ta’ sistema ċċertifikata tal-ISO ta’ ġestjoni tal-kwalità li tiffunzjona b’mod sħiħ, evalwazzjoni tal-prestazzjoni tal-kwalità bbażata fuq l-esperjenza minn proġetti preċedenti u l-kwalità tal-kunsinna u l-post tax-xogħol, evalwazzjoni tar-riskju ta’ prodott speċifiku u ta’ proġett speċifiku). Madankollu, ir-roti tal-aluminju għall-użu fit-triq jikkondividu l-istess karatteristiċi fiżiċi, tekniċi u kimiċi u l-istess użu, ikunu x’ikunu r-rekwiżiti imposti li mhumiex rilevanti għal dawk il-karatteristiċi.
            
         
               (23)
            
            
               Finalment għandu jkun imfakkar ukoll li ħafna manifatturi tar-roti jipproduċu għaż-żewġ segmenti u r-roti MTO u AM huma prodotti fuq l-istess linji ta’ produzzjoni. Produtturi attivi f’segment jistgħu jidħlu fis-segment l-ieħor.
            
         
               (24)
            
            
               Finalment, xi partijiet argumentaw li r-roti MTO u AM għandhom jitqiesu bħala żewġ prodotti differenti minħabba li jaqgħu taħt subintestaturi doganali differenti.
            
         
               (25)
            
            
               Il-proċedura attwali antidumping tikkonċerna roti tal-aluminju għall-użu fit-triq (‘ARWs’) li attwalment jaqgħu taħt il-kodiċi NM ex 8708 70 10 u ex 8708 70 50. Il-kodici NM 8708 70 10 tikkonċerna r-roti għall-użu fit-triq u partijiet u aċċessorji tagħhom għall-assemblaġġ industrijali. Dan ifisser li l-applikazzjoni tar-rata tad-dazju aktar baxxa tagħhom hija suġġetta għal dak li jissejjaħ kontroll tal-użu finali. Iż-żewġ kodiċi NM huma maqsumin biex tkun indikata d-differenza fir-rata tad-dazju u biex tkun tista’ ssir l-applikazzjoni ta’ rata aktar baxxa għar-roti għall-użu fit-triq għall-assemblaġġ industrijali. Madankollu dan ma għandu l-ebda impatt fuq id-definizzjoni tal-prodott ikkonċernat.
            
         
               (26)
            
            
               B’risposta għall-kummenti tal-partijiet, għandu jkun innotat li d-definizzjoni tal-prodott ikkonċernat fi proċedura antidumping ma tirreferix għall-klassifikazzjonijiet tal-prodott taħt intestaturi doganali differenti. Għaldaqstant, prodott ikkonċernat fi proċedura antidumping jista’ jaqa’ fi ħdan kodiċi NM differenti. Fil-fatt tali sitwazzjoni hija komuni.
            
         
               (27)
            
            
               It-tieni nett, ir-roti li jaqgħu taħt iż-żewġ kodiċi NM huma l-istess. L-unika differenza hija l-mod kif ikunu mqassma wara l-importazzjoni.
            
         
               (28)
            
            
               It-tielet nett, għandu jkun innotat li l-volumi tal-importazzjoni taħt il-kodiċi NM marbuta mal-assemblaġġ industrijali huma inqas mill-volumi tal-importazzjoni MTO iddikjarati mill-prodotturi tal-karozzi li kkoperaw. Dan jidher li jimplika li r-roti MTO kienu rrilaxxati mid-dwana taħt iż-żewġ kodiċi NM. Minħabba li għaldaqstant jidher li l-produtturi tal-karozzi jimportaw taħt iż-żewġ kodiċi NM, differenzazzjoni formali bbażata fuq l-użu finali tkun diffiċli ħafna.
            
         
               (29)
            
            
               Għaldaqstant, l-argumenti mressqa mill-partijiet interesssati ma jistgħux jiġu aċċettati u l-konklużjonijiet tar-Regolament proviżorju huma kkonfermati. Ir-roti MTO u AM jitqiesu bħala prodott wieħed ikkonċernat.
            
         3.1.   Ir-roti tal-muturi u tal-karrijiet
   
   
               (30)
            
            
               Il-prodott kkonċernat mill-investigazzjoni preżenti huwa “roti tal-aluminju għall-użu fit-triq tal-vetturi bil-mutur tal-intestaturi NM 8701 sa 8705, kemm bl-aċċessorji tagħhom jew mingħajrhom u kemm jekk mgħammra bit-tajers jew mingħajrhom, li attwalment jaqgħu fi ħdan il-kodiċi NM ex 8708 70 10 u ex 8708 70 50 (kodiċi TARIC 8708701010 u 8708705010)”. Din id-definizzjoni hija konformi mal-Avviż tat-tnedija ppubblikat fit-13 ta’ Awwissu 2009 u mal-ilment fl-oriġini tal-każ.
            
         
               (31)
            
            
               Il-partijiet ressqu mistoqsijiet rigward jekk l-investigazzjoni kinitx se tkopri wkoll ir-roti tal-muturi u tal-karrijiet. Id-definizzjoni msemmija hawn fuq b’mod impliċitu teskludi r-roti tal-aluminju għall-użu fit-triq għall-muturi tal-intestatura 8711 u għall-karrijiet tal-intestatura 8716 li fil-prinċipju huma kklassifikati taħt l-intestaturi 8711 u 8716 rispettivament.
            
         
               (32)
            
            
               Rigward ir-roti tal-karrijiet, matul l-investigazzjoni, kien argumentat li, minbarra l-kodiċi NM indikati fl-Avviż tat-Tnedija tal-proċedura, tista’ tintuża kodiċi oħra li fost affarijiet oħrajn tkopri r-roti għal-karrijiet (kodiċi NM 8716 90 90) għall-importazzjoni fl-Unjoni biex ikunu evitati l-miżuri fuq il-prodott ikkonċernat (għalkemm jidher li fil-prattika l-kodiċi attwalment ma tintużax għal dak il-għan).
            
         
               (33)
            
            
               Kien propost li l-investigazzjoni preżenti għandha tkopri wkoll ir-roti tal-aluminju li jaqgħu taħt il-kodiċi 8716 90 90.
            
         
               (34)
            
            
               Is-servizzi tal-Kummissjoni informaw lill-partijiet ikkonċeranti kollha permezz ta’ nota mpoġġija fil-fajl miftuħ għall-konsultazzjoni minn partijiet interessati li ħabbret l-inklużjoni potenzjali tal-kodiċi NM l-oħra fil-proċedura.
            
         
               (35)
            
            
               Madankollu, kif kien iddikjarat hawn fuq, ir-roti tal-aluminju li ġenwinament huma maħsuba għall-karrijiet u għaldaqstant huma koperti mill-kodiċi NM 8716 90 90, ma kinux koperti mill-Avviż tat-Tnedija. Għaldaqstant ma jistax ikun eskluż li ċerti operaturi li jipproduċu jew jikkumerċjalizzaw tali roti ma tkellmux f’din l-investigazzjoni għax stennew li tali importazzjoni ma tkunx koperta, u għaldaqstant ma kellhomx għarfien rigward in-nota msemmija hawn fuq. F’dawn iċ-ċirkustanzi, mhuwiex xieraq li tali roti jkunu inklużi fil-proċedura. Min-naħa l-oħra, minħabba li jidher li hemm riskju ferm għoli ta’ evażjoni permezz tal-kodiċi NM imsemmija hawn fuq, huwa xieraq li tkun introdotta kodiċi TARIC li biha l-iżvilupp tal-livell tal-importazzjoni tar-roti taħt dik il-kodiċi tkun issorveljata bi preċiżjoni. Fuq il-bażi tal-Artikolu 14 (3) tar-Regolament bażiku, dispożizzjoni f’dan is-sens hija inkluża fil-parti operattiva ta’ dan ir-Regolament.
            
         4.   TRATTAMENT TAL-EKONOMIJA TAS-SUQ (TES), TRATTAMENT INDIVIDWALI (TI) U PAJJIŻ ANALOGU
   
   4.1.   It-Trattament tal-Ekonomija tas-Suq (TES)
   
   
               (36)
            
            
               Il-produtturi esportaturi kollha fil-kampjun ikkontestaw ir-riżultati proviżorji kif stabbiliti fil-premessi (26) sa (53) tar-Regolament Proviżorju.
            
         
      Kriterju 1
   
   
               (37)
            
            
               L-ewwel nett, għandu jkun enfasizzat li fir-RPĊ, l-aluminju primarju jkopri aktar minn 50 % tal-ispiża tal-produzzjoni ta’ rota tal-aluminju. Tlieta minn kull erba’ kumpaniji fil-kampjun indikaw li d-deċiżjoni biex jiġi adottat it-TES għandha tkun speċifika għall-individwu u l-kumpanija filwaqt li fil-każ preżenti, il-Kummissjoni, meta ddikjarat li hemm interferenza mill-Istat fid-deċiżjonijiet li jikkonċernaw l-akkwist tal-materja prima ewlenija (l-aluminju) kif indikat fil-premessi (30) sa (37) tar-Regolament proviżorju, ċaħdet it-TES fuq bażi ġenerali għall-pajjiż kollu. Dan l-argument ma jistax ikun aċċettat; tabilħaqq l-analiżi magħmula mill-Kummissjoni saret b’mod individwali għal kull produttur fil-kampjun. Huwa minnu li l-Kummissjoni waslet għall-istess konklużjoni għall-erbgħa li huma imma dan seħħ minħabba l-fatt li hemm interferenza mill-Istat fil-proċess tat-teħid tad-deċiżjonijiet ta’ kull waħda minnhom kif spjegat fil-premessi (30) sa (37) tar-Regolament proviżorju. Il-Kummissjoni ma kinitx tasal għall-istess konklużjoni għal xi kumpanija li qiegħda topera fir-RPĊ li turi li akkwistat il-maġġoranza kbira tal-liga tal-aluminju li tikkonsma bil-prezzijiet tal-London Metal Exchange (LME) bil-mekkaniżmi tas-soltu użati minn kwalunkwe kumpanija fis-settur stabbilita fil-bqija tad-dinja. Kieku dan kellu jkun il-każ, kien ikun possibbli għal din il-kumpanija li tingħata t-TES anki jekk tkun stabbilita fir-RPĊ fil-każ li jkunu sodisfatti l-Kriterji l-oħra. –
            
         
               (38)
            
            
               Fid-dawl ta’ dak li ntqal hawn fuq, il-konklużjonijiet stabbiliti fil-premessi msemmija u fil-premessa (48) tar-Regolament proviżorju huma b’hekk ikkonfermati.
            
         
               (39)
            
            
               Rigward l-interferenza mill-Istat fid-deċiżjonijiet l-oħra tan-negozju, l-ebda wieħed mill-gruppi msemmija fil-premessa (38) tar-Regolament proviżorju ma pprovda evidenza addizzjonali li tista’ tippermetti li wieħed jasal għal konklużjonijiet differenti. B’mod partikolari, kien argumentat li s-sentenza tal-Qorti Ġenerali fil-kawża Zheijiang Xinan vs Il-Kunsill (3) tistipula li “il-kunċett ta’ “interferenza sinifikanti mill-Istat” ma jistax jitqabbel ma’ kull interferenza fuq l-attivitajiet ta’ impriża jew ma’ kull implikazzjoni fil-proċeduri tat-tfassil tad-deċiżjonijiet tagħha, iżda għandu jinftiehem bħala azzjoni tal-awtoritajiet pubbliċi li hija ta’ tip li tagħmel id-deċiżjonijiet tagħha inkompatibbli mal-kundizzjonijiet ta’ ekonomija tas-suq”. Fir-rigward ta’ din is-sentenza, l-esportaturi jindikaw li l-Istituzzjonijiet Ewropej għandhom japplikawha u janalizzaw fid-dettal jekk l-azzjonijiet imwettqa mill-Istat meta titmexxa l-kumpanija humiex kompatibbli mal-kundizzjonijiet ta’ ekonomija tas-suq. F’dan ir-rigward, għandu jiġi enfasizzat li preżentament is-sentenza msemmija tinsab fl-istadju ta’ appell. Għaldaqstant, is-sentenza msemmija tal-Qorti Ġenerali għandha tidħol fis-seħħ biss mid-data tad-deċiżjoni tal-appell. Għaldaqstant, l-Istituzzjonijiet huma f’pożizzjoni li jsostnu li l-interferenza mill-Istat li nstabet f’dan il-każ hija biżżejjed biex wieħed jikkonkludi li Kriterju 1 mhuwiex sodisfatt. Fid-dawl ta’ dak li ntqal hawn fuq, il-konklużjonijiet tal-premessa (38) tar-Regolament proviżorju huma b’hekk ikkonfermati.
            
         
      Kriterju 2
   
   
               (40)
            
            
               L-ebda wieħed miż-żewġ gruppi, li skont il-konklużjonijiet miksuba fl-istadju proviżorju ma kkonformawx mar-rekwiżiti tal-Kriterju 2, ma kkontesta dawn il-konklużjonijiet proviżorji. B’hekk huwa kkonfermat, kif indikat fil-premessi (39) u (49) tar-Regolament proviżorju, li tnejn mill-gruppi fil-kampjun m’għandhomx il-kontijiet rispettivi tagħhom imħejjija u vverifikati skont l-Istandards Internazzjonali tal-Kontabbiltà.
            
         
      Kriterju 3
   
   
               (41)
            
            
               Kien indikat mill-grupp Baoding Lizhong li l-Artikolu 2(7)(c) tar-Regolament bażiku b’mod espliċitu jirrikjedi li d-distorsjonijiet ikunu kkawżati mis-sistema preċedenti ta’ ekonomija mhux tas-suq; il-grupp indika li minħabba li allegatament dejjem opera bħala grupp ta’ sjieda privata, id-distorsjonijiet ma jistgħux ikunu r-riżultat tas-sistema “preċedenti” ta’ ekonomija mhux tas-suq minħabba li l-grupp qatt ma opera bħala kumpanija tal-Istat. L-argument ma jistax ikun aċċettat. Kif stabbilit fil-każ preżenti, l-ispejjeż tal-produzzjoni u l-qagħda finanzjarja tal-kumpaniji jistgħu jkunu suġġetti għal distorsjonijiet sinifikanti li jintirtu mis-sistema preċedenti ta’ ekonomija mhux tas-suq kemm jekk kumpanija tkun ħadmet bħala kumpanija tal-Istat u anki jekk ma tkunx.
            
         
               (42)
            
            
               Barra minn hekk, il-grupp Baoding Lizhong, YHI Manufacturing (Shanghai) Co. Ltd u CITIC Dicastal tennew l-argumenti mressqa diġà qabel l-adozzjoni tar-Regolament proviżorju u nsistew fuq il-fatt li l-vantaġġi li gawdew il-kumpaniji mhumiex sinifikanti. Madankollu, kif spjegat fil-premessa (50) tar-Regolament proviżorju, l-investigazzjoni wriet li d-distorsjonijiet fil-qagħda finanzjarja tal-gruppi kienu sinifikanti.
            
         
               (43)
            
            
               Barra minn hekk, YHI Manufacturing (Shanghai) Co. Ltd stqarret li l-eżenzjonijiet mit-taxxa mogħtija lil kumpaniji barranin ma jirrapreżentawx sussidju speċifiku u, skont il-każistika tad-WTO li tikkonċerna l-miżuri kompensatorji, l-oneru tal-prova tal-ispeċifiċità huwa fuq l-awtoritajiet investigattivi (4). Fis-sottomissjoni tagħha, YHI Manufacturing (Shanghai) Co. Ltd. tirreferi wkoll għall-Artikolu 4(5) tar-Regolament bażiku ta’ Kontra s-Sussidji (5) li jiddikjara li “kwalunkwe determinazzjoni ta’ speċifiċità (…) għandha tkun issostanzjata b’mod ċar fuq il-bażi ta’ evidenza pożittiva”. Il-kumpanija ssemmi wkoll l-Artikolu 4.2(b) tar-Regolament bażiku ta’ Kontra s-Sussidji (kriterji oġġettivi jew kundizzjonijiet li jirregolaw l-eliġibilità ta’ sussidju li jimplikaw li l-ispeċifiċità ma teżistix) u l-Artikolu 10 tal-Ftehim dwar is-Sussidji u Miżuri Kompensatorji li jiddefinixxi dazju kompensatorju bħala “dazju impost bil-għan li jikkumpensa għal kwalunkwe sussidju mogħti direttament jew indirettament fuq il-manifattura, il-produzzjoni jew l-esportazzjoni ta’ merkanzija”. Fl-aħħar nett, YHI Manufacturing (Shanghai) Co. Ltd tissuġġerixxi li “jekk is-Servizzi tal-Kummissjoni jridu jagħmlu tajjeb għas-sussidji mogħtija mill-gvern Ċiniż, il-proċess xieraq biex jagħmlu dan huwa permezz ta’ investigazzjoni kontra s-sussidji”.
            
         
               (44)
            
            
               Rigward din l-interpretazzjoni tal-leġiżlazzjoni antidumping, għandu jingħad li din mhijiex korretta għaliex il-kriterji tar-Regolament bażiku Kontra s-Sussidji ma jistgħux ikunu applikati fil-kuntest ta’ analiżi TES. Ir-Regolament bażiku Kontra s-Sussidji jipprevedi l-eżami ta’ jekk l-ispejjeż tal-produzzjoni u l-qagħda finanzjarja tal-kumpaniji humiex suġġetti għal distorzjonijiet sinifikanti li jintirtu mis-sistema preċedenti ta’ ekonomija mhux tas-suq u, kif iddikjarat hawn fuq, azzjonijiet li jimplikaw l-involviment tal-Istat fit-tfassil tal-ambjent tan-negozju permezz ta’ miżuri li huma tipiċi ta’ ekonomija mhux tas-suq għandhom jitqiesu bħala interferenza mill-Istat li ntirtet mis-sistema preċedenti ta’ ekonomija mhux tas-suq.
            
         
               (45)
            
            
               Fid-dawl ta’ dak li ntqal hawn fuq, il-konklużjonijiet tal-premessi (40) sa (44) u (50) sa (52) tar-Regolament proviżorju huma b’hekk ikkonfermati.
            
         
      Kunsiderazzjonijiet oħra
   
   
               (46)
            
            
               L-esportaturi tennew l-allegazzjonijiet tagħhom indirizzati fil-premessi (46) - (47) tar-Regolament proviżorju li, skont l-Artikolu 2(7)(c) tar-Regolament bażiku, id-determinazzjoni ta’ jekk il-produtturi jissodisfawx il-kriterji biex jingħataw it-TES għandha ssir fi żmien tliet xhur mit-tnedija tal-investigazzjoni filwaqt li, fil-każ preżenti, din id-determinazzjoni saret lil hinn minn din l-iskadenza ta’ tliet xhur. Biex jappoġġjaw l-argumenti tagħhom, l-esportaturi kkwotaw is-sentenza tal-Qorti Ġenerali fil-Kawża T-299/05 (6). B’mod partikolari, l-esportaturi semmew li, sa meta ntbagħat l-iżvelar dwar it-TES, il-Kummissjoni kienet irċeviet ir-risposti kollha għall-kwestjonarji antidumping mibgħuta lill-esportaturi kif ukoll ir-risposti għall-kwestjonarji mibgħuta lill-kumpaniji stabbiliti fil-pajjiż analogu, u għaldaqstant, minħabba li kellhom id-dejta li kien hemm fir-risposti għal dawk il-kwestjonarji, is-servizzi tal-Kummissjoni kellhom l-informazzjoni kollha meħtieġa biex jikkalkulaw il-marġni tad-dumping skont il-metodoloġija regolari u skont il-metodoloġija tal-pajjiż analogu. L-esportaturi mbagħad jaslu għall-konklużjoni li, bħala tali, il-Kummissjoni kienet f’qagħda li tkun taf x’se jkun l-effett tad-deċiżjoni tagħha dwar it-TES fir-rigward tal-kalkolu tal-marġni tad-dumping. Fid-dawl ta’ dak li ntqal hawn fuq, l-esportaturi ma jeskludux li d-deċiżjoni dwar it-TES ittieħdet fuq il-bażi tal-effetti dwar id-dumping
            
         
               (47)
            
            
               L-argument ma jistax ikun aċċettat. L-ewwel nett, kuntrarju għal dak li ġie ddikjarat, sa meta ntbagħat l-iżvelar dwar it-TES, il-Kummissjoni ma kellhiex l-informazzjoni kollha meħtieġa biex tikkalkula l-marġni tad-dumping. Tabilħaqq, fiċ-ċirkustanzi tal-każ preżenti, l-informazzjoni li kien hemm fir-risposti għall-kwestjonarji antidumping u għall-kwestjonarji mibgħuta lill-kumpaniji stabbiliti fil-pajjiż analogu, la kienet kompluta u lanqas korretta u għaldaqstant il-Kummissjoni ma kinitx f’qagħda li tikkalkula l-marġni tad-dumping f’dak il-mument. Tabilħaqq, kellhom isiru żjarat ta’ verifika biex tinġabar l-informazzjoni u d-dejta li kienu meħtieġa biex isir kalkolu preċiż tal-marġni tad-dumping. Dawn iż-żjarat bdew isiru aktar minn ġimgħatejn wara li ntbagħat l-iżvelar dwar it-TES. Għaldaqstant, fin-nuqqas tad-dejta miksuba matul iż-żjarat ta’ verifika, kien materjalment impossibbli għall-Kummissjoni li tagħmel kalkoli tad-dumping qabel jintbagħat l-iżvelar dwar it-TES u li tieħu deċiżjoni dwar it-TES fuq il-bażi tal-effetti fuq id-dumping.
            
         
               (48)
            
            
               It-tieni nett, l-esportaturi ma ppreżentaw l-ebda evidenza biex juru li d-deċiżjoni fir-rigward tat-TES kienet tkun differenti kieku kienet adottata fi żmien il-perijodu ta’ tliet xhur.
            
         4.2.   Konklużjoni
   
   
               (49)
            
            
               Il-konstatazzjoni li l-kumpaniji kollha li kienu talbu t-TES għandhom jiġu miċħuda t-TES, kif stabbilit fil-premessa (53) tar-Regolament proviżorju, hija b’hekk ikkonfermata.
            
         4.3.   Trattament individwali (TI)
   
   
               (50)
            
            
               Iż-żewġ gruppi fil-kampjun li proviżorjament kienu miċħuda t-TI minħabba l-interferenza mill-Istat li nstabet li kienet tali li tippermetti l-evażjoni tal-miżuri jekk esportaturi individwali jingħataw rati differenti, ikkontestaw ir-riżultat proviżorju kif stabbilit fil-premessa (55) tar-Regolament proviżorju. Baoding Lizhong tindika li m’hemm l-ebda interferenza mill-Istat u ssemmi wkoll li mill-kliem tal-Artikolu 9(5)(c) u (e) jekk ikun hemm xi interferenza mill-Istat dan mhuwiex biżżejjed biex it-TI jiġi miċħud u li l-kliem espliċitu tal-Artikolu 9(5) jippermetti li jkun hemm xi interferenza mill-Istat u xorta jingħata t-TI sakemm ikun hemm indipendenza biżżejjed mill-Istat u li l-interferenza mill-Istat ma tkunx tali li tippermetti l-evażjoni. Dan kien ikun il-każ biss kieku l-uffiċjali tal-Istat kienu jokkupaw il-maġġoranza tal-pożizzjonijiet ewlenin u setgħu jinterferixxu fid-deċiżjonijiet ta’ kuljum tan-negozju.
            
         
               (51)
            
            
               It-tieni grupp indika li l-maġġoranza tal-ishma tiegħu kienu f’idejn persuni privati u r-riskju ta’ evażjoni ma kienx jeżisti għaliex il-grupp iforni b’mod esklużiv il-produtturi tal-karozzi fis-suq MTO u li għal kull mudell tar-roti, il-kuntratt mal-produttur tal-karozzi jistipula b’mod speċifiku s-sit tal-produzzjoni li hija vverifikata qabel, kif ukoll matul, it-terminu tal-kuntratt.
            
         
               (52)
            
            
               Fir-rigward tal-allegazzjonijiet li saru minn Baoding Lizhong, ir-riskju ta’ evażjoni kien eżaminat mill-ġdid. Tabilħaqq, l-interferenza mill-Istat mhijiex tali li tippermetti l-evażjoni. Għaldaqstant, it-TI jista’ jingħata lil Baoding Lizhong.
            
         
               (53)
            
            
               Fir-rigward ta’ CITIC Dicastal, din hija kumpanija proprjetà tal-Istat ikkontrollata direttament mill-Istat (il-maġġoranza tal-ishma huma tal-Istat). L-interferenza mill-Istat hija tali li tippermetti l-evażjoni tal-miżuri jekk din tikseb rata ta’ dazju differenti. Fi kliem ieħor, il-produzzjoni ta’ kumpaniji oħra kkontrollati mill-Istat jistgħu jiġu diretti mill-ġdid permezz ta’ CITIC Dicastal. Fir-rigward tal-argument l-ieħor imressaq minn CITIC Dicastal, il-fatt li hija tforni b’mod esklużiv il-produtturi tal-karozzi fis-suq MTO ma jżommhiex milli tforni klijenti oħra fil-ġejjieni. Għaldaqstant jista’ jkun konkluż li t-TI għandu jiġi miċħud lil CITIC Dicastal.
            
         4.4.   Pajjiż analogu
   
   
               (54)
            
            
               Għadd ta’ partijiet interessati kkontestaw l-għażla tat-Turkija bħala pajjiż analogu. L-argumenti tagħhom ma jistgħux ikunu aċċettati: l-ewwel nett, minħabba li l-kummenti waslu ħafna wara l-iskadenza legali għas-sottomissjoni tal-kummenti dwar l-għażla tal-pajjiż analogu (l-iskadenza skadiet fl-24 ta’ Awwissu 2009) u t-tieni nett, minħabba li ma jistgħux jitqiesu minn perspettiva sostanzjali.
            
         
               (55)
            
            
               L-argumenti jistgħu jinġabru fil-qosor kif ġej:
               
                           1.
                        
                        
                           Waħda mill-kumpaniji li qed tikkopera fit-Turkija (Hayes Lemmerz) hija relatata ma’ produttur tal-UE u ż-żewġ kumpaniji li qed jikkoperaw huma membri tal-EUWA (l-assoċjazzjoni li tirrapreżenta lill-produtturi Ewropej li ssottomettiet l-ilment). Dan ma jistax jiġi aċċettat. Tabilħaqq, il-fatt li waħda mill-kumpaniji fil-Pajjiż analogu hija relatata ma’ kumpanija tal-UE u li ż-żewġ kumpaniji huma membri tal-istess assoċjazzjoni bħall-kwerelanti ma jistgħux jitqiesu bħala kriterji rilevanti biex tiġi eskluża t-Turkija bħala pajjiż analogu minħabba li l-kriterji li jridu jitqiesu meta jkun analizzat kemm huwa adattat pajjiż analogu jridu jkunu bbażati esklużivament fuq fatti bħall-grad tal-kompetizzjoni fis-suq domestiku tal-pajjiż analogu u n-nuqqas ta’ differenzi sinifikanti fil-proċess tal-produzzjoni bejn il-produtturi fil-pajjiż analogu u l-esportatur ta’ Ekonomija Mhux tas-Suq.
                        
                     
                           2.
                        
                        
                           Kien argumentat ukoll li l-proċess tal-produzzjoni fiċ-Ċina mhuwiex komparabbli mat-Turkija minħabba li l-kumpaniji Ċiniżi għandhom aċċess għal materja prima aktar irħisa. Dan l-argument ma jistax jiġi kkunsidrat. Min-naħa l-oħra, l-aċċess għal aluminju li huwa orħos huwa r-riżultat ta’ distorsjoni fil-prezzijiet ikkawżata minn interferenza mill-Istat. Kif kien spjegat hawn fuq, ir-RPĊ tibbenefika minn pożizzjoni dinjija unika fir-rigward tal-aċċess għall-orħos prezzijiet possibbli għall-materja prima u ma tistax tinstab sitwazzjoni komparabbli f’pajjiżi oħra. Min-naħa l-oħra, l-investigazzjoni uriet li l-proċess tal-produzzjoni huwa prattikament identiku fiċ-Ċina u fit-Turkija.
                        
                     
                           3.
                        
                        
                           Finalment, kien indikat li m’hemmx biżżejjed kompetizzjoni fil-livell domestiku minħabba li l-produzzjoni domestika tintuża prinċipalment għall-esportazzjoni u hemm ostakli għad-dħul tal-importazzjoni minn barra l-UE. Dawn l-argumenti ma jistgħux jiġu kkunsidrati. Tabilħaqq, is-suq tal-UE huwa ħafna aktar minn sitt darbiet akbar mis-suq Tork u m’hemmx ostakli għad-dħul; għaldaqstant huwa raġonevoli li t-Turkija tibgħat lill-UE parti sostanzjali mill-produzzjoni tagħha. Barra minn hekk, hemm biżżejjed kompetizzjoni fis-suq domestiku Tork minħabba li hemm mill-inqas ħames produtturi domestiċi u m’hemmx ostakli għall-importazzjoni mill-UE.
                        
                     
         
               (56)
            
            
               Meta jitqies dan ta’ hawn fuq, il-konklużjoni proviżorja li t-Turkija hija pajjiż analogu adattat u raġonevoli, kif stipulat fil-premessa (63) tar-Regolament proviżorju hija b’hekk ikkonfermata.
            
         4.5.   Dumping
   
   4.5.1.   Kalkolu
   
   
               (57)
            
            
               Iż-żewġ produtturi esportaturi kkontestaw ir-riżultati proviżorji kif stabbiliti fil-premessi (57) sa (77) tar-Regolament proviżorju. Kien indikat li, skont l-Artikolu 2(11) tar-regolament bażiku antidumping, il-kalkoli tad-dumping għandhom ikunu bbażati fuq “it-tranżazzjonijiet kollha tal-esportazzjoni lejn il-Komunità”, fi kliem ieħor, huma jqisu li meta jiġu kkalkulati l-marġni tad-dumping għandhom jitqiesu l-100 % tat-tranżazzjonijiet. Kien argumentat ukoll li l-aktar tranżazzjonijiet għaljin, b’mod partikolari għal waħda mill-kumpaniji investigati, ma ġewx ikkunsidrati meta ġew ikkalkulati l-marġni tad-dumping.
            
         
               (58)
            
            
               Fir-rigward tal-argument dwar l-għadd ta’ tranżazzjonijiet li jridu jitqiesu, kien enfasizzat li l-Artikolu 2(11) tar-Regolament bażiku Antidumping jistabbilixxi li l-kalkoli tad-dumping għandhom ikunu bbażati fuq “it-tranżazzjonijiet kollha tal-esportazzjoni lejn il-Komunità” imma huma għandhom ikunu “Suġġetti għad-dispożizzjonijiet rilevanti li jirregolaw it-tqabbil ġust”. Dan ifisser li, jekk huwa impossibbli li jkun hemm tqabbil raġonevoli għal 100 % tal-prodotti, ma jkunx possibbli li jitqiesu 100 % tat-tranżazzjonijiet tal-esportazzjoni. Dan huqa meqjus bħala raġonevoli sakemm il-kalkoli jkunu bbażati fuq perċentwal kbir biżżejjed tat-total tat-tranżazzjonijiet tal-esportazzjoni. Fil-każ preżenti, ġew ikkunsidrati madwar 85 % tat-tranżazzjonijiet.
            
         
               (59)
            
            
               Rigward l-allegazzjoni li ma ġewx ikkunsidrati l-aktar tranżazzjonijiet għaljin, sar kalkolu ġdid tad-dumping sabiex dawn jiġu kkunsidrati. Numru addizzjonali ta’ tipi ta’ prodotti żdiedu ma’ dawk użati fil-kalkolu li sar fil-livell proviżorju. Dan ippermetta li fil-kalkoli jkun inkluż l-akbar għadd ta’ tranżazzjonijiet possibbli, li jiżgura wkoll li l-unità tal-prezz medju ddifferenzjat tat-tranżazzjonijiet kollha tal-esportazzjoni għal kull kumpanija li tesporta jkun qrib kemm jista’ jkun lejn l-unità tal-prezz medju ddifferenzjat tat-tranżazzjonijiet tal-esportazzjoni (ta’ din il-kumpanija) li ntużat fil-kalkolu tal-marġni tad-dumping. B’dan il-mod, ġie kkunsidrat il-valur tat-tranżazzjonijiet kollha tal-esportazzjoni, anki dawk l-aktar għaljin. Il-valuri normali għal dawn it-tipi ta’ prodotti addizzjonali kienu kkalkulati skont il-metodologija spjegata fil-premessa (70) tar-Regolament proviżorju. B’dan il-kalkolu ġdid, il-marġni tad-dumping naqsu, b’mod partikolari għall-YHI.
            
         
               (60)
            
            
               Il-metodoloġija segwita għad-determinazzjoni tal-Valur Normali, il-Prezz tal-Esportazzjoni u t-Tqabbil hija l-istess waħda deskritta fil-premessi (64) sa (75) tar-Regolament proviżorju. L-uniċi tibdiliet fil-kalkoli ġodda jirrigwardaw iż-żieda fl-għadd tat-tranżazzjonijiet li ġew ikkunsidrati u l-kunsiderazzjoni li l-prezz medju tat-tranżazzjonijiet tal-esportazzjoni użati għall-kalkolu tad-dumping għal kwalunkwe kumpanija partikolari m’għandux ikun sostanzjalment differenti mill-prezz medju tal-esportazzjoni tat-tranżazzjonijiet kollha ta’ din il-kumpanija.
            
         
               (61)
            
            
               Kien indikat li l-analiżi tal-Kummissjoni ma tikkunsidrax il-bidliet fir-rati tal-kambju, b’mod partikolari ż-żieda fil-valur tad-Dollaru Amerikan fuq l-Euro, u tal-ispejjeż tal-aluminju primarju u t-trasport internazzjonali. Din l-allegazzjoni hija bla bażi, minħabba li s-servizzi tal-Kummissjoni, skont il-prattiċi tagħhom, inkludew it-tipi kollha ta’ spejjeż ivverifikati fl-analiżi tagħhom tas-suq tal-prodott ikkonċernat matul il-PI.
            
         
               (62)
            
            
               Il-produttur Ċiniż YHI iddikjara li l-komputazzjoni tal-benefiċċji fjil-kalkulazzjoni ta’ dumping individwali ma kienx eżatt. Il-Kummissjoni aċċettat din l-allegazzjoni u għamlet kalkolu ġdid, li rriżulta f’marġni tad-dumping ta’ 23,81 %, jiġiefieri 2,14 % anqas minn dak li kien ikkalkulat qabel.
            
         4.5.2.   Il-marġni tad-dumping definittivi
   
   
               Il-Kumpanija
            
            
               Il-marġni tad-dumping definittiv
            
         
               YHI Manufacturing (Shanghai) Co. Ltd
            
            
               23,81  %
            
         
               Zhejiang Wanfeng Auto Wheel Co. Ltd
            
            
               60,29  %
            
         
               Baoding Lizhong
            
            
               67,66  %
            
         
               Kumpaniji oħra li kkoperaw
            
            
               44,23  %
            
         
               Il-kumpaniji l-oħra kollha
            
            
               67,66  %
            
         5.   DANNU
   
   
               (63)
            
            
               Il-Kummissjoni rċeviet kummenti fuq ir-riżultati proviżorji rigward id-dannu. Uħud mill-kummenti kienu repetizzjoni tal-kummenti li kienu indirizzati diġà fir-Regolament proviżorju.
            
         
               (64)
            
            
               L-argumenti indirizzati diġà fir-Regolament proviżorju mhumiex irrepetuti f’dan ir-Regolament.
            
         5.1.   Importazzjonijiet mir-RPĊ
   
   
               (65)
            
            
               Il-partijiet indikaw li l-metodoloġija tal-kalkolu tal-importazzjonijiet ma ġietx spjegata biżżejjed. Din il-kritika, madankollu, ma kinitx issostanzjata.
            
         
               (66)
            
            
               Għandu jkun imfakkar li fl-istadju proviżorju, il-metodoloġija kienet ibbażata fuq l-ilment imma vverifikata ma’ sorsi oħra (dejta pprovduta minn produtturi, utenti, esportaturi li kkoperaw). Minħabba l-kummenti tal-partijiet din id-dejta kienet analizzata mill-ġdid u b’hekk il-konklużjonijiet proviżorji huma kkonfermati.
            
         
               (67)
            
            
               Huwa mfakkar li tliet noti li taw informazzjoni ddettaljata dwar il-metodi tal-kalkolu tal-produzzjoni, l-importazzjonijiet u l-bejgħ kienu inklużi fil-fajl disponibbli għall-konsultazzjoni minn partijiet interessati fil-jum tal-pubblikazzjoni tar-Regolament proviżorju.
            
         
               (68)
            
            
               Minħabba li l-kodiċi NM koperti mill-investigazzjoni preżenti fihom ukoll prodotti oħra minbarra l-prodott ikkonċernat, il-maġġoranza tal-kummenti kienu jikkonċernaw il-metodoloġija użata mill-Kummissjoni biex teskludi l-prodotti mhux ikkonċernati mill-volumi rrappurtati.
            
         
               (69)
            
            
               Il-kodiċi NM 8708 70 50 tkopri r-roti tal-aluminju u l-partijiet u l-aċċessorji tagħhom, tal-aluminju. Id-dejta korrispondenti kienet estratta f’tunnellati metriċi mill-Comext mingħajr ebda aġġustament ieħor f’dan l-istadju, bl-ipoteżi, kif issuġġerit fl-ilment, li l-partijiet u l-aċċessorji huma ta’ importanza minuri.
            
         
               (70)
            
            
               Il-kodiċi NM 8708 70 10 tkopri, fost l-oħrajn, ir-roti tal-aluminju u l-partijiet u l-aċċessorji tagħhom, tal-aluminju. Hawnhekk ukoll, id-dejta korrispondenti estratta f’tunnellati metriċi mill-Comext kienet aġġustata kif jixraq f’konformità mal-metodoloġija deskritta fl-ilment.
            
         
               (71)
            
            
               Il-kummenti sottomessi mill-partijiet kienu fil-parti l-kbira kritiċi dwar dan il-mudell mingħajr, iżda, ma ssuġġerew alternattiva aktar adattata jew affidabbli. Il-kritika kienet relatata prinċipalment mal-fatt li l-partijiet ma setgħux jikkumentaw minħabba li ma kinux mgħarrfa dwar liema metodu kienet se tapplika l-Kummissjoni. Huwa mfakkar li l-verżjoni mhux kunfidenzjali tal-ilment, li tistabbilixxi b’mod iddettaljat il-metodoloġija tal-esklużjoni, kienet disponibbli fil-fajl mhux kunfidenzjali minn meta tnediet il-proċedura. Il-Kummissjoni vverifikat id-dejta pprovduta fl-ilment u ma setgħet tistabbilixxi xejn li seta’ jimmina r-raġonevolezza tal-metodu magħżul. Barra minn hekk, minħabba l-fatt li l-partijiet ma pproponewx metodu ta’ esklużjoni alternattiv, il-kummenti tagħhom tqiesu bħala mhux issostanzjati.
            
         
               (72)
            
            
               It-tieni sett ta’ kummenti kien relatat mal-metodu ta’ konverżjoni tal-volumi inizjalment espressi f’tunnellati metriċi f’unitajiet għaż-żewġ kodiċi NM. Hawn ukoll il-Kummissjoni segwiet il-metodu ssuġġerit fl-ilment u li sussegwentement kien ikkorroborat mir-risposti għall-kwestjonarju tal-esportaturi Ċiniżi. Tali metodoloġija tissuġġerixxi li l-piż medju ta’ kull unità importata miċ-Ċina huwa ta’ madwar 9 kg kull rota. Il-piż ta’ kull unità tal-prodotti importati minn pajjiżi terzi oħra kien stmat li hu madwar 10 kg kull unità f’konformità mal-ilment imma vverifikat ma’ informazzjoni disponibbli li waslet matul l-investigazzjoni preżenti minn partijiet differenti.
            
         
               (73)
            
            
               Fis-sottomissjonijiet tagħhom postproviżorji, il-partijiet indikaw li 10 kg minflok 9 kg għandhom jintużaw bħala l-piż medju għax dan huwa l-piż medju tar-roti MTO importati. Kif kien speċifikat fir-Regolament proviżorju, il-piż medju ta’ 9 kg kien ibbażat fuq dejta pprovduta mill-produtturi esportaturi fil-kampjun. Għaldaqstant huwa konkluż li dan huwa l-metodu l-aktar raġonevoli ta’ konverżjoni li jirrifletti l-piż medju tal-importazzjonijiet miċ-Ċina. Fi kwalunkwe każ, konverżjoni bbażata fuq 10 kg għar-roti MTO wriet li ma jkunx hemm impatt fuq il-konklużjonijiet finali.
            
         
               (74)
            
            
               Il-konklużjonijiet fil-premessi (86) sa (88) fir-Regolament proviżorju huma b’hekk ikkonfermati.
            
         5.1.1.   Volum u prezzijiet tal-importazzjonijiet mir-RPĊ
   
   
               (75)
            
            
               Il-konklużjonijiet miksuba minn, inter alia, id-dejta tal-Eurostat irrapportata fil-premessi (86) u (89) tar-Regolament proviżorju ġew ikkonfermati mir-risposti għall-kwestjonarju tal-produtturi esportaturi. Minħabba li d-dejta ħarġet minn sorsi differenti, naturalment ix-xejriet jistgħu ivarjaw ftit skont is-segment u l-kumpanija. Fi kwalunkwe każ, din ikkonfermat il-livelli baxxi tal-prezzijiet li kkombinati mal-livelli għoljin ta’ twaqqigħ tal-prezzijiet u ż-żieda wieqfa fil-volumi tal-importazzjonijiet mir-RPĊ, jenfasizzaw il-preċizjoni tal-konklużjoni ġenerali f’dan il-każ.
            
         
               (76)
            
            
               Id-dejta u x-xejriet kienu kkontrollati wkoll għas-segmenti MTO u AM li tqiesu separatament. Ir-Regolament proviżorju bi żball iddikjara fil-premessa (89) li l-prezzijiet għas-snin 2006 sa 2008 kellhom jiġu bbażati fuq l-Eurostat minħabba li l-kwestjonarji tal-esportaturi ma tawx id-dejta rilevanti. Id-dikjarazzjoni kien imissha relatat ma’ qasma bejn it-tranżazzjonijiet MTO u dawk AM. Il-qasma tista’ tiġi stabbilita biss fuq il-bażi ta’ tqassim ta’ tranżazzjoni bi tranżazzjoni kif ipprovdut mill-esportaturi.
            
         
               (77)
            
            
               Fir-rigward tal-prezzijiet tal-unitajiet AM, id-dejta turi livelli ftit jew wisq ċatti b’żieda żgħira fi tmiem il-perijodu. Huma varjaw minn 25 sa 34 EUR fl-2006, minn 24 sa 32 EUR fl-2007, minn 25 sa 29 EUR fl-2008 u minn 26 sa 36 EUR fil-PI. Għal raġunijiet ta’ kunfidenzjalità dawn il-varjazzjonijiet kienu mmodifikati bi 15 % bħala massimu ‘l fuq jew ‘l isfel.
               
                           L-ambitu tal-prezzijiet għall-importazzjonijiet AM miċ-Ċina (fuq il-bażi ta’ kampjun ta’ esportaturi)
                        
                        
                           +/– 15 %
                        
                        
                           +/– 15 %
                        
                     
                           2006
                        
                        
                           25 
                        
                        
                           34 
                        
                     
                           2007
                        
                        
                           24 
                        
                        
                           32 
                        
                     
                           2008
                        
                        
                           25 
                        
                        
                           29 
                        
                     
                           PI
                        
                        
                           26 
                        
                        
                           36 
                        
                     
         
               (78)
            
            
               Il-prezzijiet tal-importazzjoni ta’ unitajiet MTO mir-RPĊ juru tnaqqis ta’ aktar minn 15 % matul il-perijodu kkunsidrat. Ma jistgħux ikunu żvelati aktar dettalji minħabba raġunijiet ta’ kunfidenzjalità kif spjegat fis-sezzjoni dwar il-kalkolu tal-livell tal-eliminazzjoni tad-dannu ta’ hawn taħt.
            
         
               (79)
            
            
               Parti indikat li l-prezzijiet tal-importazzjoni miċ-Ċina żdiedu bejn l-2008 u l-PI meta l-maġġoranza tal-indikaturi tad-dannu ġarrbu tnaqqis sinifikanti. Tabilħaqq kien hemm żieda nominali fil-prezzijiet tal-importazzjoni miċ-Ċina (għalkemm b’1,6 % biss). (7) Madankollu, għandu jiġi enfasizzat li matul il-perijodu kkunsidrat kollu dawn naqsu bi 8 %.
            
         
               (80)
            
            
               B’mod ġenerali, livelli baxxi tal-prezzijiet kienu kkonfermati għaż-żewġ segmenti, li kkombinati ma’ livelli għoljin ta’ twaqqigħ tal-prezzijiet u żieda wieqfa fl-importazzjoni mir-RPĊ jikkonfermaw il-konklużjoni f’dan il-każ.
            
         5.2.   Analiżi tad-dannu separata għas-segmenti tal-MTO u AM
   
   
               (81)
            
            
               Wieħed mill-kummenti ewlenin li waslu wara l-impożizzjoni ta’ miżuri provviżjonali kien li kien imissha twettqet analiżi separata tal-indikaturi kollha tad-dannu għas-segmenti MTO u AM.
            
         
               (82)
            
            
               F’dak ir-rigward, parti waħda rreferiet għar-Regolament tal-Kummissjoni (KE) Nru 1888/2006 (8) kif ukoll għar-Regolament tal-Kunsill (KE) Nru 682/2007 (9) rigward il-qamħ ħelu li joriġina fit-Tajlandja, u indikat li f’dak il-każ kien twettaq tali analiżi ta’ segmenti speċifiċi. Dik il-parti indikat ukoll li meta l-Kummissjoni ma segwitx il-każ tal-qamħ ħelu, hija kienet qed tikser ir-rekwiżiti tad-WTO
            
         
               (83)
            
            
               Fil-każ tal-qamħ ħelu, saret referenza għad-dispożizzjonijiet rilevanti tad-WTO li skont il-Korp tal-Appelli “meta awtoritajiet investigattivi jwettqu eżami ta’ parti minn industrija nazzjonali, huma għandhom, fil-prinċipju, jeżaminaw, bl-istess mod, il-partijiet l-oħra kollha li jiffurmaw dik l-industrija, kif ukoll jeżaminaw l-industrija bħala ħaġa sħiħa”. (10) Dan il-każ juri b’mod ċar li l-mudell segwit fil-każ preżenti huwa konformi mal-prattika tal-Istituzzjoni sa issa u konformi mal-Ftehim Antidumping tad-WTO. (11) Analiżi segmentali hija possibbli imma trid tkun akkumpanjata minn analiżi tal-industrija kollha.
            
         
               (84)
            
            
               Huwa mfakkar li fil-proċedura attwali fl-istadju proviżorju, iż-żewġ segmenti kienu tqiesu flimkien, madankollu, xi indikaturi għar-roti MTO u AM kienu analizzati separatament (it-twaqqigħ tal-prezzijiet, il-konsum, is-sehem tas-suq). Minħabba l-kummenti sottomessi mill-partijiet, il-Kummissjoni għamlet analiżi ulterjuri u xi indikaturi addizzjonali kienu analizzati fil-livell tas-segment (ara hawn taħt). Kif jidher hawn taħt, din l-analiżi kkonfermat li x-xejriet tal-prodott ikkonċernat li tqies bħala ħaġa sħiħa, b’mod ġenerali jikkorrispondu ma’ dawk tas-segmenti MTO u AM meqjusa separatament.
            
         5.2.1.   Konsum
   
   
               (85)
            
            
               It-tabella ta’ hawn taħt turi l-iżvilupp tal-konsum tal-Unjoni tar-roti tal-aluminju għall-użu fit-triq fis-segment tal-MTO u AM, meqjusa separatament. Informazzjoni aktar iddettaljata dwar il-qasma bejn l-importazzjoni tal-MTO u AM ingħatat hawn fuq fit-taqsima dwar l-importazzjoni. Id-dejta dwar il-qasma kienet ibbażata fuq diversi sorsi tal-informazzjoni pprovduti minn produtturi, utenti u produtturi esportaturi tal-UE li kkoperaw.
               
                           Unitajiet (f’000)
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           Konsum Totali tal-Unjoni
                        
                        
                           58 607 
                        
                        
                           62 442 
                        
                        
                           58 313 
                        
                        
                           49 508 
                        
                     
                           Indiċi 2006 = 100
                        
                        
                           100 
                        
                        
                           107 
                        
                        
                           99 
                        
                        
                           84 
                        
                     
                           Il-konsum MTO
                        
                        
                           43 573 
                        
                        
                           44 009 
                        
                        
                           42 076 
                        
                        
                           34 915 
                        
                     
                           Indiċi 2006 = 100
                        
                        
                           100 
                        
                        
                           101 
                        
                        
                           97 
                        
                        
                           80 
                        
                     
                           Il-konsum AM
                        
                        
                           15 033 
                        
                        
                           18 432 
                        
                        
                           16 237 
                        
                        
                           14 592 
                        
                     
                           Indiċi 2006 = 100
                        
                        
                           100 
                        
                        
                           123 
                        
                        
                           108 
                        
                        
                           97 
                        
                     
         
               (86)
            
            
               Il-konsum totali tal-Unjoni naqas b’16 % matul il-perijodu kkunsidrat, minn 58,6 miljun unità għal 49,5 miljun unità. L-istess xejra kienet osservata fiż-żewġ segmenti. Il-konsum tar-roti MTO naqas b’20 % minn 43,5 miljun unità għal 34,9 miljun unità, filwaqt li l-konsum tar-roti AM naqas bi 3 % minn 15 għal 14,5 miljun unità.
            
         5.2.2.   Importazzjonijiet mir-RPĊ u l-ishma tas-suq għas-segmenti MTO u AM
   
   
               (87)
            
            
               Ħafna kummenti semmew il-konklużjonijiet tal-Kummissjoni fir-rigward tad-daqs tas-segmenti MTO u AM fis-suq tar-roti tal-aluminju tal-UE, b’mod partikolari s-sehem tas-suq tal-importazzjoni. B’mod partikolari, il-partijiet argumentaw li l-Kummissjoni kkalkulat ħażin is-sehem tas-suq tal-importazzjoni MTO. B’segwitu għal dawn il-kummenti, saret investigazzjoni ulterjuri fir-rigward tas-sehem tas-suq tar-roti MTO u AM importati. Huwa mfakkar li r-Regolament proviżorju speċifika s-sehem tas-suq tal-importazzjoni tal-MTO u AM mir-RPĊ. Dan is-sehem tas-suq kien speċifikat fuq il-bażi tal-informazzjoni fil-fajls fl-istadju proviżorju, ibbażata fuq dejta pprovduta mill-produtturi tal-UE, l-esportaturi kif ukoll il-produtturi tal-karozzi. Fuq dik il-bażi kien stabbilit li s-sehem tas-suq tal-importazzjoni MTO jikkonċerna madwar 3 % (kalkolu konservattiv) imma jista’ jasal sa 6 %.
            
         
               (88)
            
            
               Minħabba l-kritika espressa mill-partijiet interessati, id-dejta kollha kienet ivverifikata mill-ġdid u din il-verifika kkonfermat ir-riżultati proviżorji. Spjegazzjoni ddettaljata tal-passi investigattivi kollha u s-sorsi kollha tal-informazzjoni użati biex ikun stabbilit is-sehem taż-żewġ segmenti fl-importazzjoni mhux biss mill-pajjiż ikkonċernat imma wkoll minn pajjiżi terżi oħra, ġiet inkluża f’nota fil-fajl disponibbli għall-konsultazzjoni minn partijiet interessati. Din in-nota turi l-varjetà ta’ sorsi użati sabiex tinkiseb l-informazzjoni rilevanti.
            
         
               (89)
            
            
               Barra minn hekk, bi tweġiba għall-kummenti tal-partijiet li sehem tas-suq ta’ 3 % kien żgħir, għandu jiġi enfasizzat li sehem tas-suq anki ta’ 3 % ma jistax jitqies bħala żgħir f’suq sensittiv għall-prezzijiet bħal dak fil-każ attwali. Dan huwa partikolarment minnu minħabba t-tnaqqis fil-prezzijiet deskritt hawn taħt fil-premessa (116). Barra minn hekk, kien hemm żieda sinifikanti fil-volumi u s-sehem tas-suq tal-importazzjoni mir-RPĊ.
               
                           Il-volumi tal-importazzjoni MTO f’unitajiet ta’ 000
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           RPĊ
                        
                        
                           455 
                        
                        
                           476 
                        
                        
                           508 
                        
                        
                           1 183 
                        
                     
                           Indiċi 2006 = 100
                        
                        
                           100 
                        
                        
                           105 
                        
                        
                           112 
                        
                        
                           260 
                        
                     
                           Sehem tas-suq (%)
                        
                        
                           1  %
                        
                        
                           1  %
                        
                        
                           1  %
                        
                        
                           3  %
                        
                     
                           Il-volumi tal-importazzjoni AM f’unitajiet ta’ 000
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           RPĊ
                        
                        
                           3 247 
                        
                        
                           4 667 
                        
                        
                           5 301 
                        
                        
                           4 954 
                        
                     
                           Indiċi 2006 = 100
                        
                        
                           100 
                        
                        
                           144 
                        
                        
                           163 
                        
                        
                           153 
                        
                     
                           Sehem tas-suq (%)
                        
                        
                           22  %
                        
                        
                           25  %
                        
                        
                           33  %
                        
                        
                           34  %
                        
                     
         5.3.   Twaqqigħ tal-prezzijiet
   
   
               (90)
            
            
               Huwa mfakkar li fl-istadju proviżorju, it-twaqqigħ tal-prezzijiet kien ikkalkulat għall-prodott ikkonċernat meqjus bħala ħaġa waħda kif ukoll għaż-żewġ segmenti separatament. Il-qasma kienet ibbażata fuq it-tqassim ta’ tranżazzjoni bi tranżazzjoni kif ipprovdut mill-produtturi u l-esportaturi tal-UE fil-kampjun billi identifikaw il-bejgħ lill-manifatturi tal-karozzi.
            
         
               (91)
            
            
               Il-meded tat-twaqqigħ tal-prezzijiet żvelati fil-premessi (95) sa (98) tar-Regolament proviżorju kienu kkalkulati mill-ġdid minħabba bidliet l-aktar notevoli fil-kalkoli tad-dumping (ara hawn fuq). Dawn kienu rfinuti wkoll fir-rigward tat-tariffa doganali applikata. Jiġifieri, fl-istadju proviżorju kienet applikata rata uniformi ta’ 4,5 % dazju doganali. Dan il-mudell kien segwit fl-istadju definittiv fil-kalkolu tat-twaqqigħ tal-prezzijiet ġenerali (għaż-żewġ segmenti). Dan kien dovut għall-fatt li mhux l-importazzjoni MTO kollha kienet iddikjarata taħt il-kodiċi NM marbuta mar-rata aktar baxxa ta’ dazju ta’ 3 %.
            
         
               (92)
            
            
               Xi partijiet tennew il-kummenti tagħhom li l-livell tat-twaqqigħ tal-prezzijiet għandu jkun ikkalkulat b’referenza biss għall-komponent tal-valur miżjud tal-prezz (bl-esklużjoni tal-prezz tal-aluminju). Kif kien iddikjarat fil-premessa (96) tar-Regolament proviżorju, l-użu ta’ tali metodoloġija tabilħaqq iżid il-livell tat-twaqqigħ tal-prezzijiet. Minħabba li l-livell tat-twaqqigħ tal-prezzijiet stabbilit b’referenza għall-prezz sħiħ (bħala perċentwal) kien diġa sostanzjali, dan il-metodu ma kienx segwit aktar.
            
         
               (93)
            
            
               It-twaqqigħ tal-prezzijiet ikkalkulat għall-prodott ikkonċernat bħala ħaġa sħiħa jvarja minn 20 % għal 38 %. It-twaqqigħ tal-prezzijiet jibqa’ sostanzjali għaż-żewġ segmenti (bejn 15 % u 29 % għall-MTO u 49 % u 63 % għall-AM).
            
         6.   IL-QAGĦDA TAL-INDUSTRIJA TAL-UNJONI
   
   6.1.   Definizzjoni tal-industrija tal-Unjoni u l-indikaturi makro u mikro tad-dannu
   
   
               (94)
            
            
               Parti waħda indikat li l-Kummissjoni applikat definizzjoni żbaljata tal-industrija tal-Unjoni u tal-produzzjoni tal-Unjoni u li l-evalwazzjoni tad-dannu kellha tkun ibbażata fuq informazzjoni relatata unikament mal-kwerelanti u dawk li jappoġġjaw l-ilment u mhux fuq il-bażi tal-produzzjoni totali tal-Unjoni.
            
         
               (95)
            
            
               L-industrija tal-Unjoni kienet iddefinita kif previst fl-Artikolu 4(1) tar-Regolament bażiku. L-evalwazzjoni tas-sitwazzjoni tal-produzzjoni totali tal-Unjoni hija konformi mar-Regolament bażiku. B’hekk, l-argument li l-evalwazzjoni tad-dannu kienet ibbażata fuq definizzjoni żbaljata tal-industrija tal-Unjoni m’għandux jiġi aċċettat. Konsegwentement, ma setgħux jiġu aċċettati l-argumenti kollha rigward l-iżvilupp ta’ xejriet ta’ indikaturi tad-dannu fejn intużat id-dejta tal-produtturi fil-kampjun u li kkoperaw bħala l-bażi tal-analiżi.
            
         
               (96)
            
            
               Kumment ieħor aktar ġenerali kien li l-verżjonijiet mhux kunfidenzjali tal-kwestjonarji u l-minikwestjonarji tal-produtturi kienu defiċjenti. Il-Kummissjoni eżaminat dawn il-kummenti fid-dettal u talbet verżjonijiet mhux kunfidenzjali mtejba, fejn kien hemm il-ħtieġa. Dawn kienu inklużi fil-fajl disponibbli għall-konsultazzjoni minn partijiet interessati, u b’hekk ippermettew b’mod sħiħ id-difiża tad-drittijiet kif jixraq.
            
         
               (97)
            
            
               Xi partijiet allegaw li xi produtturi tal-UE imisshom kienu esklużi minħabba l-fatt li huma ma pprovdewx informazzjoni sħiħa rigward l-attivitajiet tagħhom. Il-partijiet allegaw ukoll li din l-esklużjoni kien ikollha impatt fuq ir-riżultat. Madankollu, dawn l-allegazzjonijiet mhumiex appoġġjati mill-fatti minħabba li l-produtturi tal-UE msemmija hawnhekk tabilħaqq ipprovdew l-informazzjoni kollha rilevanti. Għaldaqstant, dawn ma jistgħux jiġu aċċettati.
            
         
               (98)
            
            
               Importatur wieħed indika wkoll li kien imissu ġie kklassifikat bħala produttur tal-UE minħabba l-fatt li kien esternalizza l-proċess tal-manifattura għall-pajjiż ikkonċernat filwaqt li ħafna attivtajiet oħra (pereżempju d-disinn) twettqu fl-UE. Din il-kumpanija tat b’kuntratt il-proċess tal-manifattura filwaqt li żammet xi attivitajiet fl-Unjoni, eż. l-ittestjar tar-roti. Madankollu, peress li l-proċess tal-manifattura jitwettaq fil-pajjiż ikkonċernat dan l-importatur ma jistax jitqies bħala produttur tal-UE fil-proċedura antidumping. Fid-dawl ta’ dan ta’ hawn fuq, din l-allegazzjoni ma setgħetx tiġi aċċettata.
            
         
               (99)
            
            
               Xi partijiet wettqu analiżi tal-indikaturi tad-dannu fuq bażi ta’ kumpanija. Tali mudell ma jistax jiġi aċċettat peress li l-analiżi tad-dannu titwettaq għall-industrija tal-UE bħala ħaġa waħda.
            
         6.2.   Indikaturi makroekonomiċi
   
   6.2.1.   Il-bejgħ u s-sehem tas-suq
   
   
               (100)
            
            
               Sussegwentement għall-pubblikazzjoni tar-Regolament proviżorju, il-partijiet talbu dejta bis-segmenti MTO u AM maqsumin. It-tabella ta’ hawn taħt turi d-dejta rigward il-bejgħ u s-sehem tas-suq maqsuma bejn is-segmenti MTO u AM:
               
                            
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           Il-volum tal-bejgħ tal-industrija MTO kollha tal-Unjoni f’unitajiet ta’ 000
                        
                        
                           36 820 
                        
                        
                           36 240 
                        
                        
                           34 932 
                        
                        
                           28 719 
                        
                     
                           Indiċi 2006 = 100
                        
                        
                           100 
                        
                        
                           98 
                        
                        
                           95 
                        
                        
                           78 
                        
                     
                           Il-volum tal-bejgħ tal-industrija AM kollha tal-Unjoni f’unitajiet ta’ 000
                        
                        
                           8 626 
                        
                        
                           10 443 
                        
                        
                           7 962 
                        
                        
                           7 075 
                        
                     
                           Indiċi 2006 = 100
                        
                        
                           100 
                        
                        
                           121 
                        
                        
                           92 
                        
                        
                           82 
                        
                     
                           Is-sehem tas-suq MTO (%) (is-sehem tal-produtturi tal-UE tal-konsum totali MTO)
                        
                        
                           84,5  %
                        
                        
                           82,3  %
                        
                        
                           83  %
                        
                        
                           82,3  %
                        
                     
                           Indiċi 2006 = 100
                        
                        
                           100 
                        
                        
                           97 
                        
                        
                           98 
                        
                        
                           97 
                        
                     
                           Is-sehem tas-suq AM (%) (is-sehem tal-produtturi tal-UE tal-konsum totali AM)
                        
                        
                           57,4  %
                        
                        
                           56,7  %
                        
                        
                           49  %
                        
                        
                           48,5  %
                        
                     
                           Indiċi 2006 = 100
                        
                        
                           100 
                        
                        
                           99 
                        
                        
                           85 
                        
                        
                           84 
                        
                     
         
               (101)
            
            
               Intużaw sorsi differenti ta’ informazzjoni biex tkun stabbilita l-qasma, l-aktar notevoli d-dejta pprovduta mill-produtturi tal-UE matul l-investigazzjoni, id-dejta mill-ilment kif ukoll id-dejta miġbura fl-istadju qabel it-tnedija.
            
         
               (102)
            
            
               It-tabella ta’ hawn fuq turi xejra ‘l isfel fir-rigward tal-bejgħ u s-sehem tas-suq kemm għas-segment MTO kif ukoll għas-segment AM.
            
         6.2.2.   Ix-xena kuntrattwali
   
   
               (103)
            
            
               Kif speċifikat fil-premessa (112) tar-Regolament proviżorju, il-Kummissjoni kompliet tikkontrolla l-offerti mogħtija matul il-PI li madankollu kienu se jitwettqu fil-ġejjieni. Id-dejta li diġà kienet fil-fajls ġiet issupplimentata b’informazzjoni ġdida li waslet mingħand il-manifatturi tar-roti tal-UE u l-produtturi tal-karozzi. Din id-dejta kkonfermat l-ordnijiet tad-daqs tax-xiri u x-xejriet fir-rigward tas-sehem tas-suq tal-fornituri Ewropej u Ċiniżi. Hija msaħħa b’argumenti sottomessi mill-produtturi tal-karozzi li ddikjaraw li s-sehem tal-importazzjoni miċ-Ċina żdied minħabba l-kompetittività u l-kwalità mseddqa u l-kapaċitajiet imtejba tal-proċessi ta’ produzzjoni.
            
         6.3.   Indikaturi mikroekonomiċi
   
   6.3.1.   L-ispiża tal-produzzjoni
   
   
               (104)
            
            
               Parti waħda indikat li d-dejta dwar il-profittabbiltà rrapurtata fil-premessa (117) tar-Regolament proviżorju ma tikkorrispondix ma’ dik dwar il-bejgħ u l-ispiża tal-produzzjoni fil-premessi (89) u (122) tar-Regolament proviżorju. Dan kien minħabba żball tal-kitba fil-kalkolu tal-ispiża tal-produzzjoni li wassal għall-użu ta’ sett tad-dejta żbaljat. Dan l-iżball ġie kkoreġut u ċ-ċifri tal-ispiża tal-produzzjoni qed jintwerew fit-tabella ta’ hawn taħt.
               
                           F’Euro
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           L-ispiża medja tal-produzzjoni (kull unità)
                        
                        
                           48,1 
                        
                        
                           49,4 
                        
                        
                           48,7 
                        
                        
                           49,1 
                        
                     
         
               (105)
            
            
               Il-korrezzjoni m’affettwatx ix-xejra stabbilita fl-istadju proviżorju. L-ispiża medja tal-produzzjoni baqgħet stabbli matul il-perijodu kkunsidrat.
            
         6.3.2.   Il-profittabbiltà
   
   
               (106)
            
            
               B’risposta għat-talbiet tal-partijiet biex tingħata dejta bis-segmenti MTO u AM maqsumin, il-profittabbiltà ġiet ikkalkulata separatament għas-segmenti MTO u AM. Ix-xejriet u l-ordnijiet tad-daqs kienu kkonfermati.
               
                           F’%
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           It-total tal-profittabbiltà
                        
                        
                           3,2 
                        
                        
                           0,7 
                        
                        
                           –1,5 
                        
                        
                           –5,4 
                        
                     
                           Il-profittabbiltà MTO
                        
                        
                           3,1 
                        
                        
                           0,4 
                        
                        
                           –1,4 
                        
                        
                           –5,7 
                        
                     
                           Il-profittabbiltà AM
                        
                        
                           5,2 
                        
                        
                           5,7 
                        
                        
                           –3,3 
                        
                        
                           –2,4 
                        
                     
         
               (107)
            
            
               Kif jidher fit-tabella ta’ hawn fuq, il-profittabbiltà kienet affettwata kemm għas-segment MTO kif ukoll għas-segment AM. Matul il-perijodu kkunsidrat, din naqset bi 8,8 punti perċentwali fis-segment MTO u b’7,6 punti perċentwali fis-segment AM. Konsegwentement, l-ordnijiet tad-daqs u x-xejriet għas-segmenti MTO u AM ikkunsidrati separatament jikkoinċidu ma’ dawk għall-prodott ikkonċernat meqjus bħala ħaġa sħiħa (tnaqqis ta’ 8,7 punti perċentwali).
            
         6.3.3.   Dħul mill-investiment
   
   
               (108)
            
            
               Il-partijiet enfasizzaw ineżattezzi potenzjali fil-kalkolu tad-dħul mill-investiment. Iċ-ċifri rrapurtati jqisu l-affarijiet kollha li jsawru d-dħul mill-investiment, inkluż id-deprezzament. Għaldaqstant, l-allegazzjonijiet ma jistgħux jiġu aċċettati.
            
         6.4.   Konklużjoni dwar id-dannu
   
   
               (109)
            
            
               Il-konklużjonijiet dwar id-dannu kif stabbiliti fil-premessi (80) – (123) tar-Regolament proviżorju huma b’hekk ikkonfermati. L-industrija tal-Unjoni ġarrbet dannu materjali, li kienet riflessa b’mod l-aktar notevoli fit-tnaqqis fil-profittabbiltà. Xi indikaturi tad-dannu kienu analizzati separatament għas-segmenti MTO u AM. Ix-xejriet u l-ordnijiet tad-daqs tal-iżviluppi ta’ dawn l-indikaturi jikkorrispondu ma’ dawk stabbiliti għall-prodott ikkonċernat kollu.
            
         7.   KAWŻALITÀ
   
   7.1.   Impatt tal-importazzjonijiet mir-RPĊ
   
   
               (110)
            
            
               Xi partijiet indikaw li t-tnaqqis fil-produzzjoni u l-bejgħ tal-industrija tal-Unjoni kien riżultat ta’ tnaqqis fil-konsum (li allegatament nissel ukoll tnaqqis fil-kapaċità). Tabilħaqq, ir-Regolament proviżorju ma kkontestax li l-konsum fis-suq tal-Unjoni kien qiegħed jiċkien. Għalkemm huwa possibbli li fatturi oħra, minbarra l-importazzjoni ta’ prodotti li huma l-oġġett ta’ dumping mir-RPĊ (il-kriżi ekonomika u l-importazzjoni mit-Turkija), setgħu kkontribwew għad-dannu mġarrab mill-industrija tal-UE, l-impatt ta’ dawk il-fatturi l-oħra mhuwiex tali li jikser ir-rabta kawżali kif stabbilita fil-premessi (136) – (152) tar-Regolament proviżorju. Fi kwalunkwe każ, kif kien spjegat fil-premessi (126) et seq tar-Regolament proviżorju hemm rabta evidenti bejn iż-żieda sinifikanti fil-volumi tal-importazzjoni miċ-Ċina bi prezzijiet baxxi u d-dannu osservat fl-industrija tal-Unjoni. Barra minn hekk, kif spjegat fil-premessa (103) tar-Regolament proviżorju u kuntrarju għall-allegazzjonijiet tal-partijiet, il-kapaċità baqgħet stabbli matul il-perijodu kkunsidrat (notevolment bejn l-2006 u l-2008, bi tnaqqis ta’ 4 % bejn l-2008 u l-PI).
            
         
               (111)
            
            
               Xi partijiet semmew l-istqarrijiet tal-produtturi tal-Unjoni fil-websajts tagħhom fuq l-Internet u l-fatt li l-importazzjoni ta’ prodotti li huma l-oġġett ta’ dumping mir-RPĊ ma ssemmietx fost il-kawżi tad-dannu. Irrispettivament minn kwalunkwe stqarrija pubblika tal-produtturi tal-Unjoni (li fi kwalunkwe każ ma jeskludux l-importazzjoni miċ-Ċina bħala kawża potenzjali tad-dannu) id-dejta fil-fajls turi b’mod ċar li hemm rabta kawżali bejn id-dannu mġarrab mill-industrija tal-Unjoni u l-importazzjoni ta’ prodotti li huma l-oġġett ta’ dumping mir-RPĊ.
            
         
               (112)
            
            
               Xi partijiet indikaw li t-tnaqqis fil-profittabbiltà kien dovut għat-tnaqqis fil-volum tal-produzzjoni. Għaldaqsatant, il-produtturi ma setgħux jamortizzaw l-ispejjeż fissi tagħhom fuq numru iżgħar ta’ roti prodotti. Madankollu, it-tnaqqis fil-produzzjoni kien dovut għat-telf fis-sehem tas-suq li kien dovut għall-penetrazzjoni mill-importazzjoni ta’ prodotti Ċiniżi.
            
         
               (113)
            
            
               Xi partijiet indikaw li l-importazzjoni mir-RPĊ ma setgħetx tkun il-kawża tad-dannu mġarrab mill-industrija tal-Unjoni minħabba li fis-sena 2007 kien hemm tnaqqis fil-profittabbiltà minkejja li l-prezzijiet u l-bejgħ kienu stabbli. Huwa mfakkar li bejn l-2006 u l-2007 kien hemm żieda fis-sehem tas-suq tal-importazzjoni mir-RPĊ u żieda ta’ 40 % fir-rigward tal-volumi. Fuq din il-bażi, l-allegazzjoni ma setgħetx tiġi aċċettata.
            
         
               (114)
            
            
               Il-konklużjonijiet stabbiliti fil-premessi (126) – (130) tar-Regolament proviżorju huma b’hekk ikkonfermati.
            
         7.2.   Effetti ta’ fatturi oħra
   
   7.2.1.   Qasma segmentali
   
   
               (115)
            
            
               Il-partijiet tennew l-allegazzjonijiet tagħhom li d-dannu lill-industrija tal-Unjoni, li tindirizza l-maġġoranza tal-bejgħ tagħha lejn is-segment MTO, ma setax ikun ikkawżat mill-importazzjoni miċ-Ċina li tikkonċentra prinċipalment fuq is-segment AM u għandha preżenza MTO limitata. Huwa mfakkar li dawn il-kummenti kienu indirizzati fir-Regolament proviżorju, fil-premessi (131) – (135).
            
         
               (116)
            
            
               Wara l-impożizzjoni tal-miżuri proviżorji xi partijiet irreferew għall-premessa (133) tar-Regolament proviżorju li tgħid li “hemm indikazzjonijiet li l-produtturi tal-karozzi jużaw prezzijiet Ċiniżi biex iwaqqgħu l-prezzijiet tal-industrija tal-UE.” Dawk il-partijiet indikaw li l-Istituzzjonijiet ma jistgħux jibbażaw ir-riżultati tagħhom fuq indikazzjonijiet imma fuq evidenza pożittiva biss. Il-partijiet indikaw ukoll li l-ebda informazzjoni fil-fajl disponibbli għall-konsultazzjoni minn partijiet interessati ma kienet disponibbli sabiex tintuża bħala evidenza għat-tali allegazzjonijiet.
            
         
               (117)
            
            
               Is-sensittività kummerċjali għolja ta’ dan it-tip ta’ informazzjoni trid tkun enfasizzata mill-bidu nett. Minbarra l-informazzjoni disponibbli għall-Kummissjoni, ingħatat aktar informazzjoni mill-partijiet. Din l-informazzjoni addizzjonali kkonfermat il-konklużjonijiet ibbażati fuq l-evidenza disponbibbli għall-Kummissjoni fl-istadju proviżorju li turi xejra ċara ta’ pressjoni ‘l isfel fil-prezzijiet. Il-Kummissjoni bniet ukoll fajl fir-rigward tal-aspett tal-pressjoni fuq il-prezzijiet. Sottomissjoni ddettaljata ngħatat mill-produtturi tal-Unjoni. Din tat lill-Kummissjoni perspettiva oħra rigward id-dettalji tal-proċess tal-offerti u kkonfermat il-konklużjonijiet fir-rigward tal-pressjoni ‘l isfel fuq il-prezzijiet u l-użu tal-offerti Ċiniżi bħala punt ta’ referenza biex tkun eżerċitata tali pressjoni. Tabilħaqq f’xi każijiet il-prezz fil-mira stabbilit mill-produtturi tal-karozzi (li jikkostitwixxi l-punt tat-tluq tan-negozjati) kien diġà stabbilit taħt l-ispejjeż tal-produtturi tal-Unjoni u għaldaqstant ma kienx sostenibbli mill-bidu nett. F’xi każijiet anki offerti taħt dak il-livell ma kellhomx suċċess.
            
         
               (118)
            
            
               Skont l-informazzjoni disponibbli għall-Kummissjoni xi produtturi tal-karozzi sempliċement jindikaw lil dawk li jitfgħu l-offerti tagħhom li huma għandhom ibaxxu l-prezzijiet skont l-offerti Ċiniżi; xi oħrajn jużaw kwotazzjonijiet minn kumpaniji li ma kinux qed jipparteċipaw fl-offerta; finalment xi oħrajn ma jirrestrinġux l-offerti tagħhom u kulħadd jista’ jitfa’ offerta (anki dawk li ma jistgħu qatt jissodisfaw ir-rekwiżiti).
            
         
               (119)
            
            
               Il-manifatturi tal-karozzi indikaw li l-prezz mhuwiex fattur determinanti fid-deċiżjonijiet tagħhom rigward ix-xiri. Tabilħaqq l-informazzjoni fil-fajls turi li jista’ jkun hemm kunsiderazzjonijiet oħra, madankollu l-prezz għandu rwol predominanti.
            
         
               (120)
            
            
               Il-konklużjonijiet stabbiliti fil-premessi (131) – (135) tar-Regolament proviżorju huma b’hekk ikkonfermati.
            
         7.2.2.   Impatt tal-importazzjonijiet mit-Turkija
   
   
               (121)
            
            
               Il-partijiet indikaw li l-Kummissjoni ssottovalutat l-impatt tal-importazzjoni mit-Turkija bħala kawża tad-dannu mġarrab mill-industrija tal-Unjoni. Huwa mfakkar li r-Regolament proviżorju fil-premessi (136) – (137) irrikonoxxa li l-prezzijiet iżjed baxxi tal-importazzjoni mit-Turkija setgħu kellhom xi impatt negattiv fuq il-qagħda tal-industrija tal-Unjoni imma mhux tali li jiksru, waħidhom, ir-rabta kawżali bejn l-importazzjoni ta’ prodotti li huma l-oġġett ta’ dumping mir-RPĊ u d-dannu mġarrab mill-industrija tal-Unjoni.
            
         
               (122)
            
            
               L-impatt tal-importazzjoni mit-Turkija kien meqjus ukoll għal kull segment. Ġie stabbilit li 0,75 tal-importazzjoni mit-Turkija kienet MTO. Kien ikkonfermat li x-xejriet u l-ordnijiet tad-daqs stabbiliti għas-segmenti MTO u AM meta meqjusa flimkien kienu jikkorrispondu ma’ dawk għaż-żewġ segmenti meqjusa separatament. Skont l-informazzjoni fil-fajls (mogħtija minn partijiet differenti li kkoperaw) il-prezzijiet AM tal-importazzjoni mit-Turkija naqsu matul il-perijodu kkunsidrat. Fir-rigward tal-prezzijiet tal-importazzjoni MTO mit-Turkija, dawn baqgħu relattivament stabbli.
            
         
               (123)
            
            
               Il-partijiet enfasizzaw li l-prezzijiet tal-importazzjoni mit-Turkija naqsu b’mod sinifikanti bejn l-2008 u l-PI. Madankollu, kif kien innotat fil-premessa (137) tar-Regolament proviżorju, id-differenza fil-prezzijiet kienet konsiderevolment inqas minn dik bejn il-prezzijiet tal-importazzjoni miċ-Ċina u l-prezzijiet tal-produtturi tal-UE.
            
         
               (124)
            
            
               Minħabba l-kummenti ta’ parti waħda li t-Turkija għandha tkun inkluża fl-ilment (ara l-premessi (9) et seq ta’ hawn fuq), għandu jkun innotat li n-nuqqas ta’ inklużjoni tat-Turkija ma tiksirx ir-rabta kawżali bejn l-esportazzjoni miċ-Ċina tal-prodott ikkonċernat u d-dannu mġarrab mill-industrija tal-Unjoni.
            
         
               (125)
            
            
               Għaldaqstant, fuq din il-bażi, l-allegazzjonijiet imressqa mill-partijiet ma jistgħux jiġu aċċettati. Fid-dawl ta’ dan ta’ hawn fuq u fl-assenza ta’ kwalunkwe kumment ieħor, il-premessi (136) – (137) tar-Regolament proviżorju huma b’hekk ikkonfermati.
            
         7.2.3.   Impatt tal-importazzjonijiet minn pajjiżi oħra
   
   
               (126)
            
            
               Xi partijiet indikaw li s-sehem tas-suq tal-importazzjoni minn pajjiżi terzi għajr ir-RPĊ żdied bejn l-2006 u l-2008. Għandu jkun innotat li s-sehem tal-importazzjoni minn pajjiżi terzi baqa’ stabbli b’varjazzjonijiet żgħar ta’ madwar 1 %. Għaldaqstant, din l-allegazzjoni ma setgħetx tiġi aċċettata.
            
         
               (127)
            
            
               Xi pajjiżi semmew l-importazzjoni mill-Afrika t’Isfel bħala fattur li jikkontribwixxi għad-dannu mġarrab mill-industrija tal-Unjoni minħabba l-volum u/jew il-prezzijiet tagħha. Kif kien spjegat fil-premessa (99) tar-Regolament proviżorju, is-sehem tas-suq tal-importazzjoni mill-Afrika t’Isfel, anki jekk żdiedet fir-rigward tal-volumi, baqa’ stabbli mill-2007 (fil-livell ta’ 1,4 % b’żieda ta’ 0,6 % bejn l-2006 u l-2007). Il-Kummissjoni rċeviet informazzjoni li l-parti l-kbira ta’ din l-importazzjoni kienet maħsuba għas-suq MTO. Safejn huma kkonċernati l-prezzijiet tal-importazzjoni MTO mill-Afrika t’Isfel, il-Kummissjoni rċeviet informazzjoni kontradittorja. Fuq il-bażi tad-dejta tal-Eurostat, wieħed jista’ jikkonkludi li huma żdiedu minn EUR 43 sa EUR 51. Din id-dejta hija konformi wkoll ma’ informazzjoni pprovduta minn produttur wieħed tal-UE. Għaldaqstant, l-allegazzjoni fir-rigward tal-impatt tal-importazzjoni mill-Afrika t’Isfel ma tistax tiġi aċċettata.
            
         
               (128)
            
            
               Il-konklużjonijiet tar-Regolament proviżorju fil-premessi (136) – (138) fir-rigward tal-importazzjoni minn pajjiżi terzi meħuda flimkien jew f’iżolament huma b’hekk ikkonfermati.
            
         7.2.4.   Impatt tal-kriżi ekonomika
   
   
               (129)
            
            
               Il-partijiet tennew l-argumenti tagħhom dwar l-impatt tal-kriżi finanzjarja. Dawk il-kummenti, l-aktar notevoli t-tnaqqis fil-produzzjoni tal-karozzi, kienu indirizzati fir-Regolament proviżorju.
            
         
               (130)
            
            
               Kif kien mistqarr fil-premessa (142) tar-Regolament proviżorju, ix-xejra ‘l isfel bdiet ħafna qabel il-kriżi ekonomika u seħħet fl-istess żmien tal-penetrazzjoni fis-suq mill-importazzjoni mir-RPĊ.
            
         
               (131)
            
            
               Il-konklużjonijiet stabbiliti fil-premessi (139) – (144) tar-Regolament proviżorju huma b’hekk ikkonfermati.
            
         7.2.5.   Kompetizzjoni bejn il-produtturi tal-Unjoni u l-konċentrazzjoni fis-suq tal-UE
   
   
               (132)
            
            
               Il-partijiet indikaw li l-istruttura tal-industrija tal-Unjoni kkontribwiet għad-dannu mġarrab mill-industrija tal-Unjoni. Madankollu, kif kien speċifikat fil-premessi (146) u (147) tar-Regolament proviżorju, id-dejta miġbura matul l-investigazzjoni turi li kumpaniji kbar u żgħar kienu affettwati l-istess.
            
         7.2.6.   Deċiżjonijiet rigward il-ġestjoni mill-produtturi tal-Unjoni
   
   
               (133)
            
            
               Xi partijiet indikaw li l-kawżi tad-dannu jinsabu fid-deċiżjonijiet ħżiena dwar il-ġestjoni meħuda mill-produtturi tal-Unjoni. Dawk il-kummenti rreferew għall-produtturi msemmija fil-premessa (124) tar-Regolament proviżorju li jew għalqu jew segwew proċeduri ta’ insolvenza. Huwa mfakkar li r-Regolament proviżorju semma 30 kumpanija filwaqt li l-kummenti tal-partijiet irreferew għal 4 biss. B’mod ġenerali dawk il-kummenti ma kinux issostanzjati. Fi kwalunkwe każ, id-dejta fil-fajls turi b’mod ċar ir-rabta kawżali bejn id-dannu mġarrab mill-industrija tal-Unjoni u l-importazzjoni mir-RPĊ. Din il-konklużjoni hija msaħħa mill-fatt li minkejja l-għeluq tal-kumpaniji, is-sehem tas-suq tal-kumpaniji li kien baqa’, ma żdiedx.
            
         7.2.7.   Importazzjonijiet minn pajjiżi terzi mill-industrija tal-UE
   
   
               (134)
            
            
               Xi partijiet indikaw li produttur wieħed tal-UE offra roti orħos minn pajjiżi terzi u b’hekk ikkontribwixxa għad-dannu mġarrab mill-industrija tal-UE. Madankollu, dawn l-allegazzjonijiet ma kinux ikkonfermati b’evidenza. Fuq kollox ma kienx ċar jekk tali importazzjoni kinitx taffettwa xi kwantitajiet sinifikanti. Għaldaqstant, din l-allegazzjoni ma setgħetx tiġi aċċettata.
            
         7.2.8.   Prezzijiet tal-aluminju u l-kuntratti ta’ forniment tal-industrija tal-Unjoni
   
   
               (135)
            
            
               Kien indikat li l-ispiża medja tal-produzzjoni baqgħet stabbli minkejja l-bidliet fil-prezzijiet tal-aluminju. Il-partijiet indikaw li t-telf imġarrab mill-produtturi tal-Unjoni kien dovut għall-fatt li huma daħlu f’kuntratti ta’ medda twila ta’ żmien għall-forniment tal-aluminju li ma ħasbux għall-aġġustament fil-prezz f’konformità mat-tnaqqis fil-prezzijiet tal-LME. L-informazzjoni fil-fajls sottomessi minn produtturi tal-Unjoni li kkoperaw ikkontradixxiet tali allegazzjonijiet. Għaldaqstant ma setgħux jiġu aċċettati.
            
         7.2.9.   Varjazzjonijiet fir-rati tal-kambju
   
   
               (136)
            
            
               Kien argumentat ukoll li d-dannu lill-produtturi tal-Unjoni jista’ jkun li jonqos bħala riżultat taż-żieda fil-valur tar-RMB imqabbel mal-EUR. Il-varjazzjoni fil-kambju timbotta ‘l fuq lill-prezzijiet tal-importazzjoni ta’ prodotti li huma l-oġġett ta’ dumping li huma kkummerċjati bl-EUR sabiex tonqos id-differenza bejn il-prezzijiet tal-importazzjoni ta’ prodotti li huma l-oġġett ta’ dumping u l-prezzijiet tal-produtturi tal-Unjoni.
            
         
               (137)
            
            
               F’dan l-ambitu għandu jkun innotat li l-investigazzjoni trid tistabbilixxi jekk l-importazzjoni ta’ prodotti li huma l-oġġett ta’ dumping (fir-rigward ta’ prezzijiet u volum) ikkawżatx (jew tistax tikkawża) dannu materjali lill-industrija tal-Unjoni jew jekk tali dannu materjali kienx dovut għal fatturi oħra. F’dan ir-rigward, l-Artikolu 3(6) tar-Regolament bażiku jgħid li huwa meħtieġ li jintwera li l-livell tal-prezzijiet tal-importazzjoni ta’ prodotti li huma l-oġġett ta’ dumping jikkawża dannu. Għaldaqstant, dan sempliċiment jirreferi għad-differenza bejn il-livell tal-prezzijiet, u b’hekk m’hemm l-ebda rekwiżit li jkunu analizzati l-fatturi li jaffettwaw il-livell ta’ dawk il-prezzijiet.
            
         
               (138)
            
            
               L-effett potenzjali tal-importazzjoni ta’ prodotti li huma l-oġġett ta’ dumping fuq il-prezzijiet tal-industrija tal-Unjoni huwa essenzjalment eżaminat billi jkun stabbilit it-twaqqigħ tal-prezzijiet, it-tnaqqis fil-prezzijiet u t-trażżin tal-prezzijiet. Għal dan l-iskop, il-prezzijiet tal-esportazzjoni ta’ prodotti li huma l-oġġett ta’ dumping u l-prezzijiet tal-bejgħ tal-industrija tal-Unjoni huma mqabbla, u l-prezzijiet tal-esportazzjoni użati għall-kalkoli tad-dannu jista’ xi kultant ikollhom jinqalbu f’munita oħra sabiex ikun hemm bażi komparabbli. Konsegwentement, l-użu tar-rati tal-kambju f’dan il-kuntest jiżgura biss li d-differenza fil-prezz tkun stabbilita fuq bażi komparabbli. Minn dan, isir ovvju li r-rata tal-kambju tista’ fil-prinċipju ma tkunx fattur ieħor tad-dannu.
            
         
               (139)
            
            
               Dak li jissemma hawn fuq huwa kkonfermat ukoll bil-kliem tal-Artikolu 3(7) tar-Regolament bażiku, li jirreferi għal fatturi magħrufa minbarra l-importazzjoni ta’ prodotti li huma l-oġġett ta’ dumping. Il-lista ta’ fatturi magħrufa oħra f’dan l-Artikolu ma tagħmilx referenza għal xi fattur li jaffettwa l-livell tal-prezz tal-importazzjoni ta’ prodotti li huma l-oġġett ta’ dumping.
            
         
               (140)
            
            
               Madankollu, anke fil-każ li tqies dan il-fattur, minħabba l-pressjoni potenzjali fuq il-prezzijiet tal-konsumatur f’kuntest ta’ tnaqqis fis-suq, mhuwiex probabbli li l-importaturi li jixtru mill-pajjiż ikkonċernat ikunu kapaċi jżidu l-prezzijiet tal-bejgħ bl-imnut minħabba ż-żieda fil-valur tar-RMB. Barra minn hekk, huwa diffiċli ħafna li wieħed jipprevedi r-rati tal-kambju bħala tali. Finalment, seħħet żieda fil-valur tar-RMB kontra l-EUR wara l-PI. Dawn l-elementi kollha jagħmluha impossibbli li wieħed jikkonkludi li l-varjazzjonijiet tal-kambju se jkollhom effett ‘il fuq fuq il-prezzijiet tal-importazzjoni ta’ prodotti li huma l-oġġett ta’ dumping mill-pajjiż ikkonċernat.
            
         
               (141)
            
            
               Fid-dawl ta’ dan ta’ hawn fuq, ma jistax ikun konkluż li l-iżvilupp tar-rata tal-kambju jista’ jkun fattur ieħor li jikkawża d-dannu.
            
         7.2.10.   Żieda fid-domanda għal roti tal-azzar
   
   
               (142)
            
            
               Xi partijiet indikaw li d-dannu mġarrab mill-industrija tal-Unjoni kien dovut għall-fatt li fi żmien ta’ kriżi ekonomika l-konsumaturi jagħżlu roti tal-azzar li huma anqas għaljin, jew karozzi iżgħar li allegatament ikunu ta’ spiss mgħammra b’roti tal-azzar. Dan l-argument kien allegat li huwa msaħħaħ mill-fatt li l-iskemi ta’ għajnuna introdotti minn pajjiżi Ewropej differenti, inċentivaw il-bejgħ ta’ karozzi iżgħar. Min-naħa l-oħra, partijiet oħra indikaw li għalkemm l-iskemi ta’ għajnuna tabilħaqq setgħu inċentivaw il-bejgħ ta’ karozzi iżgħar, dawk il-karozzi kienu mgħammra aħjar u kellhom roti tal-aluminju.
            
         
               (143)
            
            
               Twettqet analiżi addizzjonali fuq il-bażi tad-dejta disponibbli, minħabba li m’hemmx statistika ġenerali rigward ir-roti tal-azzar. Id-dejta dwar il-livell tal-konsum tar-roti tal-azzar tista’ tinkiseb bit-tqabbil tad-dejta dwar il-produzzjoni tal-karozzi fl-UE (premessa (141) tar-Regolament proviżorju) u l-konsum tar-roti MTO (ara l-premessa (85) ta’ hawn fuq).
               
                            
                        
                        
                           2006
                        
                        
                           2007
                        
                        
                           2008
                        
                        
                           PI
                        
                     
                           Il-produzzjoni ta’ karozzi fl-UE (f’unitajiet ta’ 000)
                        
                        
                           16 198 
                        
                        
                           17 103 
                        
                        
                           15 947 
                        
                        
                           13 443 
                        
                     
                           L-ammont ta’ roti użati fil-produzzjoni tal-karozzi (produzzjoni*4.5 rota)
                        
                        
                           72 891 
                        
                        
                           76 963 
                        
                        
                           71 761 
                        
                        
                           60 493 
                        
                     
                           Il-konsum ta’ roti tal-aluminju MTO fl-UE (f’unitajiet ta’ 000)
                        
                        
                           43 573 
                        
                        
                           44 009 
                        
                        
                           42 076 
                        
                        
                           34 915 
                        
                     
                           Il-konsum ta’ roti tal-azzar fl-UE (f’unitajiet ta’ 000)
                        
                        
                           29 318 
                        
                        
                           32 954 
                        
                        
                           29 685 
                        
                        
                           25 578 
                        
                     
                           Is-sehem tar-roti tal-aluminju MTO
                        
                        
                           59  %
                        
                        
                           57  %
                        
                        
                           58  %
                        
                        
                           57  %
                        
                     
                           Is-sehem tar-roti tal-azzar
                        
                        
                           40  %
                        
                        
                           42  %
                        
                        
                           41  %
                        
                        
                           42  %
                        
                     
         
               (144)
            
            
               It-tabella turi li l-konsum tar-roti tal-azzar naqas bi 12 % bejn l-2008 u l-PI. Is-sehem tar-roti tal-aluminju fil-produzzjoni ta’ karozzi ġodda naqas b’punt perċentwali bejn l-2008 u l-PI (il-perijodu affettwat mill-kriżi ekonomika). Is-sehem tar-roti tal-azzar fil-produzzjoni ta’ karozzi ġodda fl-UE naqas b’punt perċentwali fl-istess perijodu.
            
         
               (145)
            
            
               Jista’ jkun konkluż li s-sehem tar-roti tal-aluminju u tal-azzar fil-produzzjoni ta’ karozzi ġodda baqa’ stabbli. Barra minn hekk, ix-xejriet tal-konsum u l-produzzjoni tar-roti tal-aluminju wkoll ma jappoġġjawx l-argument ta’ hawn fuq. Għaldaqstant, ma setax jiġi aċċettat.
            
         7.3.   Konklużjoni dwar il-kawżalità
   
   
               (146)
            
            
               L-ebda argument sottomess mill-partijiet interessati ma wera li l-impatt ta’ fatturi minbarra l-importazzjoni ta’ prodotti li huma l-oġġett ta’ dumping mir-RPĊ huwa tali li jikser ir-rabta kawżali bejn l-importazzjoni ta’ prodotti li huma l-oġġett ta’ dumping u d-dannu kkonstatat. B’hekk il-konklużjonijiet dwar il-kawżalità fir-Regolament proviżorju huma kkonfermati.
            
         8.   INTERESS TAL-UNJONI
   
   
               (147)
            
            
               Minħabba l-kummenti tal-partijiet, il-Kummissjoni għamlet analiżi ulterjuri rigward l-argumenti kollha marbuta mal-interess tal-Unjoni. Il-kwistjonijiet kollha ġew eżaminati u l-konklużjonijiet tar-Regolament proviżorju kienu kkonfermati.
            
         8.1.   Interess tal-importaturi
   
   
               (148)
            
            
               Kif tħabbar fil-premessa (160) tar-Regolament proviżorju, il-Kummissjoni kompliet tinvestiga l-impatt tad-dazji fuq il-kumpaniji li jimportaw u jbiegħu mill-ġdid l-ARWs taħt l-isem tal-kumpanija tagħhom, li l-produzzjoni tagħhom ġiet esternalizzata lejn ir-RPĊ. Kien stabbilit li għalkemm l-impatt tad-dazji fuq tali kumpanija probabbilment ikun akbar mill-impatt fuq tipi oħra ta’ importaturi kif iddefiniti fil-premessi (159)-(160) tar-Regolament proviżorju, xorta ma jkunx sproporzjonat minħabba l-effetti globali fuq l-industrija kollha tal-Unjoni.
            
         
               (149)
            
            
               Fuq il-bażi tad-dejta dwar il-prezzijiet ipprovduta għall-PI minn importatur wieħed li jikkopera (esternalizzatur) kien stabbilit li l-marġni tal-qligħ miksub minn tali kumpanija jkun biżżejjed biex jinġarru l-effetti tad-dazji. Il-marġni miksuba minn dik il-kumpanija kienu ogħla mid-dazji proposti.
            
         8.2.   L-interess tal-utenti
   
   
               (150)
            
            
               Wara l-impożizzjoni tal-miżuri proviżorji, il-partijiet tennew il-kummenti ġenerali dwar l-impatt tal-ispejjeż għolja tal-miżuri mingħajr ma pprovdew evidenza biex jissostanzjaw tali allegazzjonijiet. Huwa mfakkar li l-analiżi dwar l-impatt tal-ispejjeż kien ibbażat fuq dejta pprovduta mill-manifatturi tal-karozzi li kkoperaw. Tliet kumpaniji biss ipprovdew tali dejta qabel l-impożizzjoni tal-miżuri proviżorji u din id-dejta biss setgħet tifforma l-bażi tal-konklużjonijiet tal-Kummissjoni.
            
         
               (151)
            
            
               Kif kien iddikjarat fil-premessa (165) tar-Regolament proviżorju, l-impatt tal-miżuri fuq l-ispejjeż huwa limitat, bl-ogħla impatt fuq l-ispejjeż ta’ 0,223 % (jekk ikun aċċettat li l-livelli kollha tal-prezzijiet se jiżdiedu b’22,3 %). Madankollu, anki dan l-ogħla impatt fuq l-ispejjeż jidher limitat minħabba d-dħul miksub mill-produtturi tal-karozzi.
            
         
               (152)
            
            
               Xi partijiet indikaw li ż-żieda fl-ispejjeż minħabba l-miżuri se tisforzahom ibiddlu l-post tal-produzzjoni tagħhom. Madankollu, minħabba l-impatt limitat fuq l-ispejjeż id-deċiżjoni biex jinbidel il-post tal-produzzjoni tal-karozzi msemmija minn xi produtturi tal-karozzi tidher sproporzjonata għall-impatt stabbilit fuq l-ispejjeż. Għaldaqstant, l-allegazzjonijiet ma setgħux jiġu aċċettati.
            
         
               (153)
            
            
               Għandu jkun innotat ukoll li l-argumenti dwar l-impatt tal-ispejjeż għolja jikkontradixxu l-kummenti ta’ xi manifatturi tal-karozzi li huma jiddependu fuq il-provvisti Ċiniżi b’mod limitat ħafna.
            
         
               (154)
            
            
               B’hekk il-konklużjonijiet dwar l-impatt fuq l-ispejjeż tal-miżuri fir-Regolament proviżorju huma kkonfermati.
            
         8.3.   Varjetà ta’ sorsi ta’ provvista
   
   
               (155)
            
            
               Il-kwerelant ssottomettiet li l-impożizzjoni tal-miżuri se jkun fl-interess tal-industrija tal-karozzi. Meta jkun żgurat li l-industrija tal-Unjoni tibqa’ taħdem, dan jiżgura varjetà ta’ sorsi ta’ provvisti.
            
         
               (156)
            
            
               Partijiet oħra, l-aktar notevoli l-utenti, tennew l-argumenti tagħhom rigward il-kompetizzjoni fis-suq tal-UE. Huma indikaw ukoll li l-importazzjoni mir-RPĊ kienet essenzjali biex tkun koperta d-domanda fis-suq tal-UE għaliex il-produtturi tal-UE ma kinux kapaċi jipprovdu kapaċitajiet suffiċjenti. Filwaqt li r-rata tal-utilizzazzjoni tal-kapaċità baqgħet fil-livell ta’ 92 % fis-snin 2006 u 2007, kien hemm tnaqqis drammatiku għal 84 % fl-2008 u 73 % fil-PI. Din id-dejta turi b’mod ċar li hemm, speċjalment attwalment, biżżejjed kapaċitajiet liberi li jistgħu jintużaw biex tiżdied il-produzzjoni. Barra minn hekk, l-argument ta’ nuqqas ta’ kapaċitajiet fir-rigward tal-industrija tal-Unjoni jikkontradixxi l-allegazzjonijiet l-oħra mill-industrija tal-karozzi jiġifieri dawk ta’ domanda sostanzjalment imnaqqsa għar-roti MTO. Għaldaqstant, l-allegazzjonijiet ma setgħux jiġu aċċettati.
            
         
               (157)
            
            
               Parti waħda indikat ukoll li l-produtturi Ċiniżi ma kinux qegħdin jipproduċu l-istess tipi ta’ prodotti bħall-manifatturi Ewropej tal-ARW. Dawn l-allegazzjonijiet ma setgħux jiġu aċċettati minħabba l-livell ta’ tqabbil PCN misjub f’dan il-każ (skont il-kalkolu mwettaq, kif spjegat fil-premessa (93), il-proporzjon tat-tqabbil ikun 92 % għall-kalkolu tat-twaqqigħ tal-prezzijiet għall-prodott ikkonċernat meqjus bħala ħaġa sħiħa u 77 % għas-segmenti MTO u AM meta meqjusa separatament).
            
         
               (158)
            
            
               Il-konklużjonijiet fil-premessa (166) tar-Regolament proviżorju huma b’hekk ikkonfermati.
            
         8.4.   Korea t’Isfel
   
   
               (159)
            
            
               Xi partijiet tennew il-kummenti tagħhom rigward l-impatt negattiv tad-dazji fil-każ preżenti meta kkombinati ma’ fatturi oħra, bħall-vantaġġ kompetittiv mogħti lill-manifatturi tal-karozzi tal-Korea t’Isfel fuq il-bażi tal-Ftehim ta’ Kummerċ Ħieles. Dawn il-kummenti ma kinux issostanzjati b’xi evidenza ġdida. Għandu jkun innotat li m’hemmx evidenza li l-FTA se jirriżulta f’dannu għall-industrija tal-karozzi u li fi kwalunkwe każ hemm disponibbli strument ta’ salvagwardja taħt l-FTA imsemmi bħala rimedju. Il-konklużjonijiet fil-premessi (167) u (168) tar-Regolament proviżorju huma b’hekk ikkonfermati.
            
         8.5.   Konklużjoni rigward l-interess tal-Unjoni
   
   
               (160)
            
            
               Il-konklużjonijiet fil-premessi (153) - (171) tar-Regolament proviżorju huma b’hekk ikkonfermati.
            
         9.   MIŻURI PROVIŻORJI
   
   9.1.   Livell tal-eliminazzjoni tad-dannu
   
   
               (161)
            
            
               Il-maġġoranza tal-kummenti li waslu kienu jikkonċernaw il-kalkolu tal-livell tal-eliminazzjoni tad-dannu. Il-partijiet ikkontestaw il-metodoloġija ta’ dan il-kalkolu bħala tali u lmentaw rigward żvelar li ma kienx suffiċjenti.
            
         9.1.1.   Żvelar
   
   
               (162)
            
            
               Huwa mfakkar li l-metodoloġija għall-kalkolu tal-livell tal-eliminazzjoni tad-dannu kien spjegat fid-dettal fin-nota inkluża fil-fajl disponibbli għall-konsultazzjoni minn partijiet interessati fid-data tal-pubblikazzjoni tal-miżuri proviżorji. Il-partijiet interessati kollha rċevew ukoll din in-nota flimkien mal-ittra tal-iżvelar mibgħuta fl-istess jum.
            
         
               (163)
            
            
               It-tieni nota kienet inkluża fil-fajl disponibbli għall-konsultazzjoni minn partijiet interessati fi tweġiba għal kummenti sottomessi wara l-impożizzjoni tal-miżuri proviżorji.
            
         
               (164)
            
            
               Huwa mfakkar li l-PCNs użati għall-kalkolu għal kull produttur tal-karozzi kienu identifikati b’mod ċar fin-nota msemmija hawn fuq. Madankollu, dejta preċiża rigward iċ-ċifri tal-prezz u l-volum ma jistgħux ikunu żvelati minħabba raġunijiet ta’ kunfidenzjalità.
            
         
               (165)
            
            
               Fir-rigward tal-importazzjoni miċ-Ċina, id-dejta rigward il-kwantitajiet esportati, il-valur tas-CIF fil-fruntiera tal-Unjoni u l-prezzijiet medji ddifferenzjati tal-unitajiet tal-bejgħ ma jistgħux ikunu żvelati għaliex huma bbażati fuq tranżazzjonijiet magħmula minn żewġ esportaturi. L-iżvelar b’hekk jikser ir-rekwiżiti ta’ kunfidenzjalità kif jinsabu fir-Regolament bażiku.
            
         
               (166)
            
            
               Fir-rigward tat-tranżazzjonijiet magħmula mill-produtturi tal-Unjoni fis-suq tal-UE, il-provvista’ ta’ aktar informazzjoni ddettaljata tkun siewja meta tingħata individwalment għal kull produttur. Madankollu dan mhuwiex possibbli minħabba li jikser r-rekwiżiti ta’ kunfidenzjalità msemmija hawn fuq.
            
         
               (167)
            
            
               Għaldaqstant, fuq din il-bażi, jitqies li l-informazzjoni ddettaljata dwar il-metodoloġija applikata fil-kalkolu tad-dazju (inklużi inter alia l-PCNs użati u t-tqassim skont il-produttur tal-karozzi) ipprovdiet lill-partijiet b’informazzjoni biżżejjed biex ikunu jistgħu jeżerċitaw id-drittijiet ta’ difiża tagħhom.
            
         9.1.2.   Metodoloġija
   
   
               (168)
            
            
               Huwa mfakkar li l-bejgħ taħt il-prezz kien ikkalkulat fuq il-bażi ta’ dejta relatata max-xiri tal-ARW magħmul mill-produtturi tal-karozzi. Minħabba r-raġunijiet spjegati b’mod partikolari fil-premessi (174) - (177) tar-Regolament proviżorju, dan il-mudell iħaddan biss l-ARWs iddestinati għas-segment MTO. Il-produtturi tal-karozzi li kkoperaw mal-investigazzjoni kkonfermaw li huma jixtru l-ARWs skont il-proċeduri ta’ sejħiet għall-offerti. Minħabba n-natura tal-proċeduri ta’ sejħiet għall-offerti, il-mudelli li “jinxtraw minn żewġ sorsi” jridu jkunu l-istess fl-aspetti kollha, kemm jekk jinxtraw mir-RPĊ kif ukoll jekk jinxtraw mill-UE. Sabiex ikun żgurat l-ogħla livell possibbli ta’ tqabbil bejn il-prodotti importati miċ-Ċina u dawk tal-UE, it-tqabbil sar separatament PCN għal PCN għal kull produttur kbir tal-karozzi identifikat fid-dejta pprovduta kemm mill-produtturi tal-UE fil-kampjun kif ukoll mill-esportaturi Ċiniżi li kkoperaw. Kuntrarju għall-allegazzjonijiet ta’ xi partijiet dan il-livell ta’ dazji mhuwiex ir-riżultat ta’ xi tip ta’ aġġustament imma jirrikonoxxi li d-dazju jrid ikun stabbilit f’livell adattat biex jirrimedja d-dannu mġarrab mill-industrija tal-Unjoni.
            
         9.1.2.1.   Informazzjoni użata bħala bażi għall-kalkolu
   
   
               (169)
            
            
               Il-partijiet indikaw li l-kalkolu tal-livell tal-eliminazzjoni tad-dannu sar fuq il-bażi ta’ sejħiet għall-offerti għalkemm l-informazzjoni fuq is-sejħiet għall-offerti la ntalbet fl-investigazzjoni u lanqas kienet disponibbli fil-fajl disponibbli għall-konsultazzjoni minn partijiet interessati.
            
         
               (170)
            
            
               Għalkemm is-sejħiet għall-offerti jissemmew fid-deskrizzjoni tal-metodoloġija applikata biex ikun ikkalkulat il-livell tad-dazju, din ir-referenza kienet biss referenza għat-tip ta’ proċedura ta’ xiri applikata mill-produtturi tal-karozzi li kien jiggarantixxi li roti li jinxtraw minn żewġ sorsi jkunu l-istess u li jista’ jinkiseb livell ogħla ta’ komparabbiltà. Ma kinitx referenza għal dokumentazzjoni jew sorsi ta’ informazzjoni li fuqhom twettqu l-kalkoli.
            
         
               (171)
            
            
               Għall-kuntrarju, il-kalkoli twettqu skont il-prattika tas-soltu fuq il-bażi ta’ tqassim ta’ tranżazzjoni bi tranżazzjoni kif ipprovdut mill-produtturi esportaturi u l-manifatturi tal-UE fil-kampjun. It-tqabbil PCN twettaq fil-livell tal-produttur tal-karozzi, jiġifieri fi ħdan grupp ta’ tranżazzjonijiet identifikati bħala bejgħ mill-esportaturi u l-produtturi tal-UE lil dan il-produttur speċifiku tal-karozzi. Din id-dejta kienet ivverifikata kollha.
            
         9.1.2.2.   Aġġustamenti
   
   
               (172)
            
            
               Il-kummenti tal-partijiet kienu relatati wkoll mal-aġġustamenti magħmula fil-kalkolu. Il-Kummissjoni aċċettat uħud minn dawn il-kummenti.
            
         
               (173)
            
            
               Huwa mfakkar li l-prezzijiet CIF tal-esportaturi Ċiniżi kienu aġġustati ‘l fuq biż-żieda ta’ 7,6 %: 4,5 % dazju doganali flimkien ma’ 3,1 % spejjeż oħra tal-importazzjoni. Sabiex jinbena prezz fil-mira fuq il-bażi tal-prezz tal-bejgħ attwali tal-manifatturi tal-UE, kellhom isiru żewġ żjidiet oħra:
               
                           1.
                        
                        
                           żieda ta’ 5,4 % fuq il-bażi tad-dħul biex jintlaħaq il-livell tal-ispiża tal-produzzjoni (innota li dan huwa t-telf medju ddifferenzjat għall-produtturi tar-roti tal-UE misjub għall-PI).
                        
                     
                           2.
                        
                        
                           żieda ta’ 3,2 % fuq il-bażi tad-dħul mal-ispiża tal-produzzjoni (ikkalkulata skont (1)) biex tkopri qligħ raġonevoli u tasal għal prezz fil-mira. It-3,2 % jikkorrispondu għall-qligħ miksub mill-industrija tal-Unjoni fl-2006, l-ewwel sena tal-perijodu kkunsidrat, meta r-riżultati finanzjarji tal-produtturi tal-Unjoni kienu għadhom mhumiex affettwati minn dumping li jikkawża dannu.
                        
                     
         
               (174)
            
            
               Fir-rigward tad-dazji doganali, fl-istadju proviżorju l-prezzijiet tal-importazzjoni ġew aġġustati ‘l fuq b’4,5 %. Dan id-dazju jikkorrispondi għad-dazju doganali applikat għall-kodiċi NM 8708 70 50. Madankollu, hija l-kodiċi NM 8708 70 10 li fil-prinċipju tikkonċerna r-roti tal-aluminju għall-użu fit-triq għall-assemblaġġ industrijali (jiġifieri MTO), u mhux il-kodiċi NM 8708 70 50 . Dazju ta’ 3 % huwa applikabbli għall-importazzjoni taħt din il-kodiċi. Minħabba l-metodoloġija użata biex ikun iddeterminat il-livell tal-eliminazzjoni tad-dannu, li huwa bbażat fuq is-segment MTO, u minħabba l-kummenti mill-partijiet wara l-impożizzjoni tal-miżuri proviżorji, huwa xieraq, sabiex tkun żgurata konsistenza fil-mudell, li tintuża rata tad-dazju ta’ 3 %.
            
         
               (175)
            
            
               Fir-rigward tal-qligħ fil-mira, il-partijiet indikaw li dan il-marġni ta’ qligħ kien ikkalkulat kemm għall-produtturi MTO kif ukoll għall-produtturi AM u għaldaqstant jista’ jkabbar il-kalkolu bbażat fuq it-tranżazzjonijiet MTO biss. Minħabba l-kummenti tal-partijiet, il-Kummissjoni aġġustat dawn il-kalkoli billi applikat rati ta’ telf u qligħ ikkalkulati għar-roti MTO biss (-5,7 % u 3,1 % rispettivament, ara l-premessa (106) et seq. ta’ hawn fuq).
            
         
               (176)
            
            
               Min-naħa l-oħra, il-partijiet argumentaw li l-livell tal-qligħ għandu jkun aġġustat ‘l isfel sabiex jirrifletti l-impatt tal-kriżi. Madankollu, hija prattika konsistenti li jkun applikat marġni ta’ qligħ li l-industrija kienet tikseb fin-nuqqas ta’ prattiki ta’ dumping. Kawżi oħra ta’ dannu, anki jekk jikkontribwixxu, mhumiex individwati fil-kalkolu tal-qligħ fil-mira.
            
         
               (177)
            
            
               Ċerti partijiet indikaw li l-metodoloġija użata biex ikun ikkalkulat il-livell tal-eliminazzjoni tad-dannu kienet bi ksur tal-metodoloġija preskritta mir-Regolament bażiku. Madankollu, ir-Regolament bażiku ma jippreskrivi l-ebda metodu partikolari biex ikun stabbilit il-livell tal-eliminazzjoni tad-dannu. Il-metodu biex ikun stabbilit tali livell irid ikun eżaminat fir-rigward tal-fatti speċifiċi tal-każ. Kif kien spjegat fir-Regolament proviżorju u fi bnadi oħra f’dan ir-Regolament, il-fatti tal-każ jappoġġaw l-użu tal-metodoloġija applikata mill-Istituzzjonijiet. Barra minn hekk, irid ikun innotat li l-livelli tat-twaqqigħ tal-prezzijiet żvelati fir-Regolament proviżorju u hawn fuq fil-premessa (93) huma indikazzjoni li jekk jintuża l-mudell issuġġerit minn ċerti partijiet, il-livelli tal-bejgħ taħt il-prezz ikunu ħafna ogħla.
            
         
               (178)
            
            
               Meta jitqiesu dawn il-bidliet, ir-rata tad-dazju tammonta għal 22,3 %.
            
         9.1.2.3.   Applikabbiltà tad-“dazju MTO” għall-bejgħ AM
   
   
               (179)
            
            
               Parti waħda indikat li ma kienx xieraq li l-kalkolu tal-livell tal-eliminazzjoni tad-dannu kien ibbażat biss fuq il-bejgħ MTO waqt li d-dazju kien applikabbli wkoll għar-roti AM. Madankollu, kif kien spjegat hawn fuq (u anki fil-punti (174) - (177) tar-Regolament proviżorju), dan il-mudell huwa xieraq f’dan il-każ, b’mod partikolari minħabba li 85 % tal-bejgħ tal-produtturi tal-Unjoni jirrelataw mas-segment MTO.
            
         
               (180)
            
            
               Il-mudell applikat mill-Kummissjoni, li permezz tiegħu l-kalkolu tal-element tal-eliminazzjoni tad-dannu kien limitat biss għall-MTO, kien l-aktar xieraq. Mudell differenti ma deherx xieraq minħabba li jwassal għal sitwazzjoni fejn sett ta’ dejta tal-esportazzjoni indirizzata l-aktar lejn l-AM ikun imqabbel ma’ dak tal-industrija tal-UE li tbiegħ prinċipalment lis-segment MTO.
            
         
               (181)
            
            
               Il-mudell applikat huwa ġġustifikat u raġonevoli għaliex l-għan tal-miżura huwa li telimina d-dannu għall-industrija tal-UE. Dan jiżgura li d-dazju ma kienx stabbilit f’livell ogħla minn dak meħtieġ biex ikun eliminat id-dannu.
            
         9.1.2.4.   Imprattikabbiltà u l-obbligu li jkun stabbilit dazju individwali għal dawk l-operaturi li ngħataw it-TI
   
   
               (182)
            
            
               Parti waħda indikat li kuntrarju għall-ewwel paragrafu tal-Artikolu 9(5) tar-Regolament bażiku, it-tieni paragrafu ma jipprevedix il-possibbiltà li ma jkunx speċifikat id-dazju individwali. Konsegwentement, hija argumentat li l-eċċezzjoni marbuta mal-imprattikabbiltà ma tistax tkun applikata fil-każ preżenti u li jibqa’ l-obbligu li tkun stabbilita rata ta’ dazju individwali għal dawk l-esportaturi li ngħataw it-TI.
            
         
               (183)
            
            
               Ċerti partijiet indikaw ukoll li l-imprattikabbiltà kienet dovuta biss għall-metodoloġija applikata; għaldaqstant kienet “ikkaġunata mill-Kummissjoni stess”. Il-partijiet allegaw li l-Kummissjoni kellha għad-dispożizzjoni tagħha d-dejta kollha sottomessa mill-produtturi esportaturi AM u b’hekk setgħet tinkludi l-bejgħ AM fil-kalkolu tal-livell tal-eliminazzjoni tad-dannu.
            
         
               (184)
            
            
               Finalment, ċerti partijiet indikaw li jekk il-Kummissjoni kienet kapaċi tikkalkula t-twaqqigħ tal-prezzijiet separatament għas-segmenti MTO u AM, hija żgur kienet kapaċi tikkalkula l-bejgħ taħt il-prezz. Argument finali kien li l-prezzijiet AM jistgħu jitqabblu mal-prezzijiet MTO minħabba li l-kostruzzjoni PCN m’għamlitx distinzjoni bejn iż-żewġ segmenti.
            
         
               (185)
            
            
               Fir-rigward tal-ewwel argument, huwa minnu li l-Artikolu 9(5) tar-Regolament bażiku huwa bbażat fuq il-preżunzjoni li jekk operatur jingħata t-TI, ikun possibbli li jkun speċifikat dazju individwali għalih. Madankollu, f’dan il-każ partikolari, ikun imprattikabbli u/jew mhux xieraq li jsir dan. Dan minħabba, kif kien spjegat hawn fuq, li biex ikun iddeterminat il-livell tal-eliminazzjoni tad-dannu huwa meħtieġ li l-fokus ikun fuq il-bejgħ MTO. Barra minn hekk, fir-rigward tal-produtturi kollha li ngħataw it-TI, dazju bbażat ukoll fuq il-bejgħ AM tagħhom ikun għoli eżaġerat, jiġifieri aktar minn dak li jkun iġġustifikat fiċ-ċirkustanzi ta’ dan il-każ partikolari biex ikun eliminat id-dannu. Dan minħabba, kif kien spjegat hawn fuq, li livell ta’ eliminazzjoni tad-dannu ta’ 22,3 % huwa biżżejjed biex jipproteġi l-produtturi tal-Unjoni fis-suq primarju tagħhom (l-MTO). Dazju li jkun ibbażat ukoll fuq il-bejgħ AM ta’ dawk il-produtturi – li, fil-każijiet kollha tat-tliet produtturi li ngħataw it-TI, ikun ogħla – għaldaqstant ikun għoli wisq.
            
         
               (186)
            
            
               Issemma wkoll li r-referenza għan-nuqqas ta’ dejta affidabbli fil-premessa (182) tar-Regolament proviżorju ma kinitx relatata mal-kwalità tad-dejta pprovduta imma mat-tip ta’ dejta użata fil-kalkolu (it-tqabbil PCN għal kull produttur tal-karozzi, jiġifieri t-tqabbil tal-mudelli mixtrija mir-RPĊ u l-UE minn produttur tal-karozzi speċifiku). It-tip tal-proċedura użata biex jinxtraw ir-roti fis-segment MTO tat l-opportunità li jinkiseb livell akbar ta’ komparabbiltà. L-istess tip ta’ dejta, minħabba l-fatt li jintużaw proċeduri differenti, ma setax ikun ipprovdut għall-bejgħ AM.
            
         
               (187)
            
            
               L-eżerċizzju tad-determinazzjoni tad-dannu fuq il-bażi tal-Artikolu 3 tar-Regolament bażiku huwa ġuridikament separat mid-determinazzjoni tal-livell tad-dazju. L-eżerċizzju tal-aħħar jitwettaq meta jkun ġie stabbilit id-dannu bil-għan li jkun iddeterminat livell ta’ dazju li jkun biżżejjed biex jirrimedja d-dannu. Konsegwentement, il-Kummissjoni wettqet dan il-kalkolu skont il-metodoloġija magħżula. Barra minn hekk, il-fatt li l-istruttura PCN ma kinitx tinkludi l-kriterju tal-kanali tal-bejgħ mhuwiex marbut mal-metodoloġija applikata meta kien qed ikun stabbilit il-livell tal-eliminazzjoni tad-dannu.
            
         
               (188)
            
            
               L-argumenti tal-partijiet li jirrelataw mal-applikazzjoni tal-eċċezzjoni tal-imprattikabbiltà kif ukoll mal-karattru mingħajr kundizzjonijiet tal-obbligu li tkun stabbilita rata ta’ dazju individwali ma jistgħux jiġu aċċettati.
            
         9.1.2.5.   Rappreżentattività tat-tranżazzjonijiet użati
   
   
               (189)
            
            
               Il-kritika tal-partijiet relatat ukoll mal-fatt li l-kalkolu tal-livell tal-eliminazzjoni tad-dannu kien arbitrarju għaliex għażel biss ftit tranżazzjonijiet mhux rappreżentattivi.
            
         
               (190)
            
            
               L-ewwel u qabel kollox, il-partijiet indikaw li l-kalkolu kien ibbażat fuq volum mhux rappreżentattiv tat-tranżazzjonijiet tal-importazzjoni mir-RPĊ. Tali mudell allegatament jikkontradixxi l-Ftehim Antidumping tad-WTO (12) minħabba li ma jistax jitqies li huwa bbażat fuq evidenza pożittiva. Il-kwerelant argumenta li l-fatt li l-maġġoranza tal-bejgħ tal-industrija tal-UE kien MTO ma kien ta’ ebda importanza minħabba li l-iskop tal-kalkolu tal-bejgħ taħt il-prezz huwa li jkun iddeterminat l-ammont medju li bih il-prezz tal-importazzjoni ta’ prodotti li huma l-oġġett ta’ dumping għandu jiżdied sabiex ma jikkawżax dannu. Il-kalkolu tal-bejgħ taħt il-prezz irid ikun rappreżentattiv għall-importazzjoni ta’ prodotti li huma l-oġġett ta’ dumping u mhux għall-bejgħ tal-industrija tal-UE. Parti oħra indikat li tali mudell kien jikkontradixxi l-prattika tal-Istituzzjonijiet infushom minħabba li normalment it-twaqqigħ tal-prezzijiet u l-bejgħ taħt il-prezz individwali huma ddifferenzjati skont il-PCN fuq il-bażi tas-sehem tal-kwantitajiet tat-twaqqigħ tal-prezzijiet u l-bejgħ taħt il-prezz tal-prodotti esportati aktar milli l-kwantitajiet mibjugħa mill-industrija tal-UE
            
         
               (191)
            
            
               Huwa mfakkar li l-marġni tal-eliminazzjoni tad-dannu jirrifletti (ibbażat fuq il-kampjun) il-qagħda ta’ madwar 85 % tal-bejgħ tal-industrija tal-UE, li huma diretti għas-segment MTO. Kienet l-għażla tal-metodoloġija, u mhux it-teknikalitajiet tal-kalkolu bħala tali, li kienet iddeterminata mill-qagħda speċifika fis-suq tal-UE fejn il-maġġoranza tal-bejgħ huwa dirett lejn is-segment MTO. Din l-għażla wasslet lill-Kummissjoni biex tqabbel il-prezzijiet fil-livell ta’ produttur tal-karozzi, bil-kisba ta’ livell akbar ta’ komparabbiltà u fl-istess ħin tiżgura li l-livell tal-eliminazzjoni tad-dannu mhuwiex eżaġerat.
            
         
               (192)
            
            
               Huwa mfakkar ukoll fir-rigward tar-rappreżentattività li l-proporzjon tat-tqabbil tat-tranżazzjonijiet tal-esportazzjoni użat fi proporzjon mal-esportazzjoni kollha tal-esportaturi Ċiniżi fil-kampjun fis-segment MTO instab li kien aktar minn 55 %. Tali proporzjon tqies li kien rappreżentattiv meta wieħed iqis il-metodoloġija użata fil-kalkolu tal-livell tal-eliminazzjoni tad-dannu.
            
         9.1.2.6.   Dazju bbażat fuq it-twaqqigħ tal-prezzijiet
   
   
               (193)
            
            
               Parti waħda indikat li l-marġni tad-dannu kien imissu ġie bbażat fuq it-twaqqigħ tal-prezzijiet skont il-prattika stabbilita fir-Regolament tal-Kunsill (KE) Nru 1531/2002 (13) li jistabbilixxi dazju antidumping definittiv fuq l-importazzjoni ta’ riċevituri għal televiżur bil-kulur li joriġinaw fir-Repubblika Popolari taċ-Ċina, fir-Repubblika tal-Korea, fil-Malasja u fit-Tajlandja. Tabilħaqq f’dan il-każ id-dazju kien ibbażat fuq it-twaqqigħ tal-prezzijiet meta wieħed iqis il-fatt li fatturi oħra minbarra l-importazzjoni ta’ prodotti li huma l-oġġett ta’ dumping kienu jidhru li kkontribwew għad-dannu lill-industrija tal-Unjoni u t-tieni nett li fuq bażi mondjali din l-industrija ma kienet irrealizzat l-ebda qligħ jew irrealizzat qligħ baxx ħafna. (14)
               
            
         
               (194)
            
            
               Għandu jkun innotat li l-fatturi li wasslu għad-deċiżjoni li l-livell tad-dazji jkun stabbilit fil-livell tat-twaqqigħ tal-prezzijiet mhumiex applikabbli għall-każ preżenti. Kuntrarjament għall-każ tar-riċevituri għal televiżjoni bil-kulur (15) il-prodott ikkonċernat mhuwiex ikkaratterizzat minn livelli baxxi ta’ profittabbiltà. Il-profittabbiltà naqset sostanzjalment minħabba l-importazzjoni bi prezzijiet baxxi mill-pajjiż ikkonċernat L-importazzjoni minn pajjiżi terzi oħra baqgħet stabbli wkoll matul il-perijodu kkunsidrat.
            
         9.2.   Konklużjoni dwar il-livell tal-eliminazzjoni tad-dannu
   
   
               (195)
            
            
               Il-mudell fir-Regolament proviżorju fir-rigward tal-metodoloġija użata huwa b’hekk ikkonfermat. Meta jitqiesu l-kummenti tal-partijiet dwar l-aġġustamenti, il-livell tad-dazju kkalkulat mill-ġdid jammonta għal 22,3 %.
            
         10.   ALLEGAZZJONI TA’ EVAŻJONI
   
   
               (196)
            
            
               Il-partijiet allegaw li potenzjalment tista’ ssir evażjoni tal-miżuri, u enfasizzaw iż-żieda notevolment riċenti fl-importazzjoni tal-ARWs minn pajjiżi li m’għandhomx produzzjoni lokali magħrufa. Inġibdet l-attenzjoni tal-awtoritajiet kompetenti rigward dawn l-iżviluppi u l-possibilitajiet u l-kwistjoni se tkun issorveljata mill-qrib.
            
         11.   GARANZIJA
   
   
               (197)
            
            
               Importatur wieħed mhux relatat esprima interess li joffri dikjarazzjoni rigward il-prezz. Għalkemm ma kienet offruta l-ebda garanzija formali rigward il-prezz, huwa nnotat li l-Artikolu 8 tar-Regolament bażiku jillimita l-possibbiltà li jkunu offruti garanziji rigward il-prezz esklużivament lill-esportaturi. Il-prattika tal-Kummissjoni li ma taċċettax offerti ta’ garanziji mingħand importaturi kienet aċċettata wkoll mill-Qorti tal-Ġustizzja Ewropea, (16) li targumenta, inter alia, li l-aċċettazzjoni ta’ garanzija offruta minn importatur ikollha l-effett li tinkoraġġih ikompli jikseb provvisti bi prezzijiet li huma l-oġġett ta’ dumping.
            
         
               (198)
            
            
               Żewġ produtturi esportaturi Ċiniżi li kkooperaw offrew prezz b’konformità mal-Artikolu 8(1) tar-Regolament bażiku. Madankollu, il-prodott ikkonċernat jeżisti f’diversità ta’ tipi ta’ prodotti, li għalihom il-prezzijiet ivarjaw b’mod sinifikattiv (għal kumpanija waħda anki sa 300 %), li għaldaqstant jimponu riskju għoli ħafna ta’ kumpens trasversali. B’żieda ma’ dan, it-tipi tal-prodotti se jevolvu f’disinn u tlestija. Għalhekk ġie kkunsidrat li l-prodott mhuwiex adegwat għal prezz tal-impenn. Minbarra dan, waħda mill-kumpaniji ma rċevitx la l-Istatus ta’ Ekonomija tas-Suq u lanqas Trattament Individwali, filwaqt li għall-kumpanija l-oħra ġew identifikati problemi maġġuri ta’ verifika u l-istruttura u l-varjetà ta’ prodotti tagħha (produzzjoni ta’ MTO/AM) kienet ikkunsidrata kumplessa wisq. Għaldaqstant l-offerti ta’ mpenn ma kienux aċċettati.
            
         12.   DIKJARAZZJONI DOGANALI
   
   
               (199)
            
            
               L-istatistika rigward ir-roti tal-aluminju ta’ spiss hija espressa fin-numru ta’ partijiet. Madankollu, m’hemm l-ebda tali unità supplimentari għal roti tal-aluminju speċifikata fin-Nomenklatura Kkombinata stabbilita fl-Anness I għar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. (17) Għaldaqstant huwa meħtieġ li jkun ipprovdut mhux biss il-piż f’kg jew tunnellati metriċi imma anki n-numru tal-partijiet tal-prodott ikkonċernat u ta’ ċerti prodotti tal-kodiċi NM ex 8716 90 90 għall-importazzjoni jrid jitniżżel fid-dikjarazzjoni għar-rilaxx għal ċirkolazzjoni ħielsa.
            
         13.   ĠBIR DEFINITTIV TAD-DAZJU PROVIŻORJU
   
   
               (200)
            
            
               Minħabba d-daqs tal-marġni tad-dumping misjub u fid-dawl tal-livell tad-dannu kkawżat lill-industrija tal-Unjoni, huwa meqjus meħtieġ li l-ammonti miksuba permezz tad-dazju proviżorju kontra d-dumping, impost mir-Regolament proviżorju jkunu miġbura definittivament,
            
         ADOTTA DAN IR-REGOLAMENT:
   Artikolu 1
   1.   Dazju definittiv kontra d-dumping huwa b’dan impost fuq l-importazzjoni ta’ roti tal-aluminju għall-użu fit-triq tal-vetturi bil-mutur tal-intestaturi NM 8701 sa 8705, kemm bl-aċċessorji tagħhom jew mingħajrhom u kemm mgħammra bit-tajers jew mingħajrhom, li attwalment jaqgħu fi ħdan il-kodiċi NM ex 8708 70 10 u ex 8708 70 50 (kodiċi TARIC 8708701010 u 8708705010) u joriġinaw mir-Repubblika Popolari taċ-Ċina.
   2.   Ir-rata tad-dazju definittiva kontra d-dumping applikabbli għall-prezz nett ħieles fuq il-fruntiera tal-Unjoni qabel id-dazju, tal-prodott deskritt fil-paragrafu 1 għandha tkun ta’ 22,3 %.
   3.   Sakemm ma jkunx speċifikat mod ieħor, id-dispożizzjonijiet fis-seħħ rigward id-dazji doganali għandhom japplikaw.
   Artikolu 2
   L-ammonti miksuba permezz tad-dazju proviżorju kontra d-dumping skont ir-Regolament (UE) Nru 404/2010 dwar l-importazzjonijiet ta’ ċerti roti tal-aluminju għall-użu fit-triq, li attwalment jaqgħu fi ħdan il-kodiċi NM ex 8708 70 10 u ex 8708 70 50 (kodiċi TARIC 8708701010 u 8708705010) u joriġinaw mir-Repubblika Popolari taċ-Ċina, għandhom jinġabru definittivament.
   Artikolu 3
   Meta dikjarazzjoni għar-rilaxx għal ċirkolazzjoni ħielsa tiġi ppreżentata fir-rigward tal-importazzjoni ta’ roti tal-aluminju għall-użu fit-triq tal-vetturi tal-intestatura NM 8716, kemm bl-aċċessorji tagħhom jew mingħajrhom u kemm mgħammra bit-tajers jew mingħajrhom, u li attwalment jaqgħu fi ħdan il-kodiċi NM ex 8716 90 90, il-kodiċi TARIC 8716909010 għandha tiddaħħal fil-qasam rilevanti ta’ dik id-dikjarazzjoni.
   L-Istati Membri għandhom, fuq bażi ta’ kull xahar, jinformaw lill-Kummissjoni rigward in-numru tal-partijiet importati taħt din il-kodiċi, u l-oriġini tagħhom.
   Artikolu 4
   Meta dikjarazzjoni għar-rilaxx għal ċirkolazzjoni ħielsa hija ppreżentata fir-rigward tal-prodotti msemmija taħt l-Artikoli 1 u 3, in-numru tal-partijiet tal-prodotti importati għandhom jitniżżlu fil-qasam rilevanti ta’ dik id-dikjarazzjoni.
   Artikolu 5
   Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
      Magħmul fil-Lussemburgu, il-25 ta’ Ottubru 2010
      
         
            Għall-Kunsill
         
         
            Il-President
         
         S. VANACKERE
      
   
   
      (1)  ĠU L 343, 22.12.2009, p. 51
   
   
      (2)  ĠU L 117, 11.5.2010, p. 64.
   
      (3)  Il-Kawża T 498/04. Zheijiang Xinan Chemical Industrial Group Co. Ltd., paragrafu 85.
   
      (4)  Il-Komunitajiet Ewropej - Miżuri Kompensatorji fir-rigward ta’ Ċipep ta’ memorja Dinamika għal Aċċess każwali mill-Korea, WT/DS299/R, ir-Rapport tal-Bord tas-17 ta’ Ġunju 2005, paragrafu 7186.
   
      (5)  Ir-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (ĠU L 188, 18.7.2009).
   
      (6)  Shanghai Excell M&E Enterprise Co. Ltd u Shanghai Adeptech Precision Co. Ltd vs Il-Kunsill.
   
      (7)  Kien hemm żball tal-kitba fil-premessa (90) tar-Regolament proviżorju li kien jgħid li ż-żieda kienet tammonta għal 0,5 % (din kienet 0,5 EUR u 1,6 %).
   
      (8)  Ir-Regolament tal-Kummissjoni (KE) Nru 1888/2006 tad-19 ta’ Diċembru 2006 li jimponi dazju proviżorju ta’ antidumping fuq importazzjonijiet ta’ ċerti granijiet ta’ qamħ ħelu ppreparati jew ippreżervati li joriġinaw mit-Tajlandja (ĠU L 364, 20.12.2006, p. 68).
   
      (9)  Ir-Regolament tal-Kunsill (KE) Nru 682/2007 tat-18 ta’ Ġunju 2007 li jimponi dazju antidumping definittiv u jiġbor b’mod kollettiv id-dazju proviżorju impost fuq l-importazzjoni ta’ ċertu qamħ ħelu bil-qalba ppreparat jew ippreservat u li joriġina mit-Tajlandja (ĠU L 159, 20.6.2007, p. 14).
   
      (10)  WT/DS184/AB/R, 23.8.2001, l-Istati Uniti – Miżuri antidumping rigward Ċerti Prodotti tal-Azzar Imremblin bis-Sħana mill-Ġappun.
   
      (11)  Premessi (50) - (51) tar-Regolament tal-Kummissjoni (KE) Nru 1888/2006.
   
      (12)  Ftehim dwar l-Implimentazzjoni tal-Artikolu IV tal-Ftehim Ġenerali dwar it-Tariffi u l-Kummerċ tal-1994.
   
      (13)  Ir-Regolament tal-Kunsill (KE) Nru 1531/2002 tal-14 ta’ Awwissu 2002 li jistabbilixxi dazju antidumping definittiv fuq l-importazzjoni ta’ riċevituri għal televiżur bil-kulur li joriġinaw fir-Repubblika Popolari Ċiniża, fir-Repubblika tal-Korea, fil-Malasja u fit-Tajlandja u jagħlaq il-proċeduri relatati mal-importazzjoni tar-riċevituri għal televiżur bil-kulur li joriġinaw fis-Singapor (ĠU L 231, 29.8.2002, p. 1).
   
      (14)  Ibid, paragrafu 229.
   
      (15)  Ibid, paragrafu 231.
   
      (16)  Nashua Corporation et vs Il-Kummissjoni u l-Kunsill, kawżi magħquda C-133/87 u C-150/87, Ġabra 1990 paġna I-719 u Gestetner Holdings plc vs Il-Kunsill u l-Kummissjoni, C-156/87, Ġabra 1990 p. I-781.
   
      (17)  ĠU L 256, 7.9.1987, p. 1